text:
Eystrasalt
Eystrasalt ella Baltiskahavið er eitt umleið 413 000 ferkilometra stórt og upp til 459 metrar djúpt hav við brakkvatni í Norðureuropa, minni salt enn t.d. Atlantshavið, men tó ikki feskt vatn. Eystrasalt hevur mark í vestri til Danmark og Svøríki, í eystri til Finland, Russland, Estland, Lettland og Litava, í suðri til Pólland og Týskland.
Eystrasalt rennur út í Norðsjógvin gjøgnum Oyrasund, Lítlabelt og Stórabelt. Við Álandsoyggjarnar er eitt avmarkað smalt sjóøki, sum verður nevnt Bottenhavið. Við Umeå er eitt annað smalt øki, Kvarken, sum skilur Bottenhavið frá Botnisku víkini. Frá norðara parti av Eystrasalti eru tvær stórar víkir: Finska víkin (millum Finland og Estland) og Rigavíkin.
Við strendurnar og í skergørðunum frystir Eystrasalt til ís um veturin. Bottenvíkin er altíð fullkomiliga løgd undir ís partar av vetrinum, tað sama er galdandi fyri teir innaru partarnar av Finnsku víkini. Tað kann henda, at Beltini og Oyrasund frysta, men tað hendir ikki ofta, og ávisar vetrar kann drívísur ella pakkísur vera at finna har.[1][2]. 1658 fór Karl X Gustav við einari svenskari herdeild yvir um tey frystu sundini Lítla- og Stórabelt í Danmark.
Í Eystrasalti eru fleiri stórar oyggjar, eitt nú Gotland, Öland, Bornholm, Dagoy, Ösel, Áland og Rügen.
Størri áir, sum renna út í Eystrasalt: Neva, Wisła, Oder, Daugava, Njemen, Dalälven, Torneáin, Kemijoki, Oulujoki og Narva.
Størri býir við strendurnar í Eystrasalti: St. Pætursborg, Stokkhólmur, Helsingfors, Kiel, Rostock, Stralsund, Gdansk, Riga, Stettin (Szczecin), Gdynia, Kaliningrad, Tallinn (onkuntíð verða eisini býirnir Keypmannahavn, Malmö og Klaipėda taldir við).
Tey fiskasløg, ið verða mest fiskað í Eystrasalti, eru brislingur, sild og toskur. Laksur verður eisini fiskaður í Eystrasalti.


c: text/html

text:
1930 - 2015
Ebba Hentze var rithøvundur og týðari.
Hon er fødd heima á Sandi, vaks upp á Tvøroyri og búði fyrst í Keypmannahavn og síðan í Tórshavn.
Hon var íðin og góður týðari og hevur lagt mongum rithøvunda lag á.
Útgávur:
1981 Antonia og Morgunstjørnan
1982 Antonia mitt í verðini
1987 Mia, skúlagenta í Havn
1992 Gulleygað
2016 Dagbókabløð í Vencili 17/2016
2017 Trappan hjá Robertson. Vencil nr 18/2017
Ummæli/umrøða:
Malan Simonsen: Tað ræður um at hava sálina við. Brá nr. 2 1982
Bjørg Matras Jensen: Mamman eigur meg. Skúlablaðið 1/1984
Turið Sigurðardóttir. Mamman eigur meg. Brá 6/1984
Dagny Joensen: Hevur gjørt okkum kend í útheiminum. Sosialurin 5. september 1992
Dansk kvindebiografiskt Leksikon á www.kvinfo.dk
Martin Næs: Gulleygað í Hvør eigur flaggknappin? 1995
Martin Næs: Mamman eigur meg í Hvør eigur flaggknappin? 1995
Jógvan Isaksen: Gulleygað í Var Kafka klaksvíkingur? 1996
Jógvan Isaksen: Mia, skúlagenta í Havn í Var Kafka klaksvíkingur? 1996
Birgir Kruse: Ebba Hentze er deyð 84 ára gomul. birkblogg.blogspot.com
Heiður:
1984 Barnabókavirðisløn Tórshavnar býráðs
1992 Drassows Legat
2002 Lachmannska Priset
2006 Virðisløn M. A. Jacobsen fyri mentanarlig avrik
2008 Mentanarvirðisløn Landsins
2013 Sømdargáva Landsins

robotstxt: allowed

filter: keep


text:
Stuðul til gransking
Komandi umsóknarfreistin er 17. februar 2014, kl 12.00 føroyska tíð
Stuðul verður latin:
- føroyskum granskarum og granskaralesandi
- gransking og menning á ella í tilknýti til føroyskar granskingarstovnar og vinnufyritøkur
- gransking og menning, ið hava týdning í føroyskum høpi
Stuðul verður latin til ymisk sløg av verkætlanum:
- Ph.d.-verkætlanir
- post grad. ella post doc. verkætlanir, ið ganga um fleiri ár
- smærri verkætlanir við styttri tíðarætlan
- granskingarverkætlanir, sum fevna um vinnumenning og vinnugransking
Tað er ein fyrimunur at:
- verkætlanin fevnir um samstarv millum fleiri granskarar
- verkætlanin fevnir um samstarv millum granskarar, granskingarumhvørvi og vinnuna
Tað verður kravt at:
- í minsta lagi 1/3 verður fíggjaður av øðrum enn Granskingargrunninum. Undantak kann tó gerast í heilt serligum føri.
Minstamark fyri stuðli til verkætlanir er 80.000 kr.
Umsóknir skula skrivast á skandinaviskum ella enskum máli á serligt oyðublað, ið fæst á skrivstovu ráðsins og kann heintast á heimasíðuni. Skrivlig vegleiðing fæst á somu støðum.
Tað eru uml. 7 mió kr. tøkar til nýggjar verkætlanir.
Mælt verður umsøkjarum til at seta seg í samband við Granskinagrráðið fyri at fáa ítøkiliga ráðgeving í sambandi við umsóknirnar.
Umsóknir skulu sendast við telduposti til gransking@gransking.fo innan 17. februar 2014 kl. 12 føroyska tíð.
Sí nágreinilig krøv her.


text:
Eitt flagg hevur tvær síður. Tað veittrar í vindinum og stundum síggja vit aðru síðuna og stundum hina. Soleiðis er eitt flagg og soleiðis eru korini at liva í støðugum vindi. Ein rennan úr einum borði og í annað.
Nakað soleiðis kennist tað sum føroyingur at búgva í Danmark. Fyrr føroyingur og nú danskari. Og tó møtast vit allir føroyingar at heilsa flagginum, heimliga Merkinum. Á føroyskum, við føroyskum kóri og sangi, mitt í Danmark hin 25. apríl.
At vera føroyingur í Danmark er eitt markamót – eitt interface.
Vit kunnu flyta inn og út millum londini. Og hvørja ferðina vit gera tað, fáa vit sama persónsnummar aftur, og gongur koyrikortið, ella passið út, ja so kunnu vit endurnýggja tað í tí landinum – Danmark ella Føroyum – sum vit nú einaferð eru í. Og tá tað kemur til passið, ja so kunnu vit velja millum tvey. Reytt, ella grønt “der er frit valg” sum sølumenninir siga.
Og so verða vit eisini boðin í hernaðartænastu, júst sum vóru vit fultiknir danir. Og aftur her kunnu vit velja síðu mitt á danska herðmótinum. “Føler De dem hjemmehørende på Færøerne” og kunnu prógva tað, ja so sleppa vit undan herðnaðartænastu. Og heima hava vit jú ikki sovorið sum herðnartænastu og hvaðna minni –skyldu. Men tó kunnu danskir javnaldrar koma til okkara land í somu tænastu. Í okkara landi, undir teirra flaggið.
Og tó er so stutt og skjótt millum partarnar, at í somu løtu eg flyti til Danmarkar og fái eina adressu, ja so eri eg ikki longur føroyingur, men danskari. Skal rinda ognarskatt, eisini av ognum í Føroyum. “Ich bin eine Dane” fyri at umskriva eitt søguligt sitat. Millum allar aðrar heimsins tjóðir – og fleirtalið av danum eisini. Mitt í Danmark. Einum fleirtjóða samfelagi.
Og líka skjótt og lætt er hinvegin. So skjótt ein dani fær føroyska adressu, ja so er hann ein føroyingur. Tí, sum lærubókin sigur: “En færing er en herboende dansker”.
Soleiðis krossast okkara vegir, danskir og føroyskir. Tað er sum ein ósjónlig húð, rætt sum í Matrix-filmunum, at vit kunnu skifta millum ein danskan og føroyskan gerandisdag. Eina tilveru við tveimum síðum. Sum flaggið, ið bleiktrar í vindinum.
Men ikki er tað bara vindurin, ið avgerð flagg og tilveru. Valið er fyri ein stóran part okkara.
Í allar flestu førum flyta vit ikki av landinum uttan klára og miðvísa orsøk, sum vit sjálvi hava ræði á. Vit vilja royna okkurt nýtt, at liva undir viðurskiftum, ið eru so nógv størri, at alt skal gangast við 100 fyri at kunna samanbera við heimlig viðurskifti og har møguleikarnir eru hareftir.
Men ikki eru allir sangir um flyting úr heimlandinum so fagurtbláir. At flyta er eisini at gera enda á eini vón og sleppa einum projekti, eini uppbygging, sum annars var at laga ein heimligan varða. Og so bráddliga at verð vigaður og funnin ov lættur, at verða kvettur á stokkinum.
Tá kreppa var í Føroyum og 7000 føroyingar fluttu av landinum, tá var ikki flaggað í øllum húsum. Og tá heimliga umhvørvið gerst klaustrofobiskt og heimligu meiningarnar gerast óliviligar – fyri summi – tá verður heldur ikki flaggað, hóast stungið verður í klassekkin. Ikki klassekkin, ið dróg blankt av grunni undir Íslandi og Grønlandi, men gloymskunar-klassekkin. Hann, sum eingin í Føroyum vil kennast við, og sum vit tí fyri frið skyld lata fara væl niðurbundnan til Danmarkar. Allar tær meiningar og lívsførslur, sum eru skuggar í Føroyum.
Matrix-hinnan millum londini gerst tá eitt tilviljað gloymskunar hav. Og á tí havinum verður neyvan flaggað. Í hvussu er ikki á fullari stong.
Soleiðis er flaggið, lagnan og samstarvið millum londini bæði, Føroyar og Danmark, av einum heilt serligum slagi. Gamaní eru onnur fløgg og onnur lond at hóma í havsbrúnni. Men neyvan er nakað samstarv millum lond so tætt, sum millum hesi bæði londini. Sambandið er ein fostur-hinna, har vit kunnu ganga út og inn hjá hvørjum øðrum. Fara inn í Føroyum og koma út í Danmark. Og hinvegin. Uttan at nakað fer av okkum sum føroyingar ella danir.
Og er tá ikki alt sára gott, kunnu vit spyrja. Er tað ikki frálíkt, at vit sum einasta tjóð í heiminum kunnu velja millum tvey pass og harvið sjálvi, við danska diskin hjá føroyska fútanum, avgera EU-limaskap ella ikki? Er tað ikki fantastiskt?
Men sum eg róði fram undir í áðni, so er vandi í hvørjari vælferð. Eisini tá vit flagga, inn ella út.
Flaggið er eitt eyðkennið, vit savnast undir, tá høgtíð er. Tað er ein ímynd av, at her er ein felags ogn, ið røkkur so langt aftur í tíð, sum vit vita um og sum myndar okkara søgu og samleika frá fyrndini og upp til okkara dagar. Tíðarleyst og tó fylt av søgu.
Hvørja ferð vit draga tað fram og bretta tað út, er Merkið sum ein heilag skriftrulla, ið sigur søgur um skiftandi tíðir hjá einum framfýsnum fólki. Einum fólki, sum eins og í gamla testamenti, ikki er heilt foreint við tað land og tey viðurskifti, tey liva undir. Men tó eru tey á veg og smíða sær lagnuna við teim evnum, Skaparin gav. Savnaði undir krossmerkinum.
Men tað, at flagga í egnum landi kann eisini ímynda chauvinistiska tjóðskaparkenslu, tað slagi av breggjandi nationalismu, sum er sær sjálvum nokk. Og ikki røkkur longur. Tá flaggið verður brúkt at taka seg burtur úr alheiminum. At peika eftir hinum og siga “Soleiðis gera vit ikki!” Og “her hjá okkum”, tað verður markerað av - einum flaggi. Har búgva bara merkismenn.
Tí flaggið ímyndar tað økið og tað tilveru, sum vit vilja definera.
Soleiðis kann eitt flagg verða nýtt at ganga burturúr heimsins marglitta kóri – at skapa frástøðu, heldur enn altjóða samljóð.
Tí flaggið hevur tvær síður. Frælsi og kúgan. Vónir og chavinismu. Tað bjarta og hitt døkka. Tað skúlaða og tað óskúlaða.
Ja, eins og pappírið, kunnu vit siga, at flaggið er takksamt. Tað veittrar og bleiktrar, akkurát so, sum vit draga tað á stong.
Gamaní er ásett í lóg um flagging, hvussu vit flagga, bæði her og í øðrum londum. Men valið er okkara hvussu vit savnast um flaggið, okkara egna, sum hevur fingið autoriseraðar altjóða litir: fagurtreyðan kross við azurbláari rond og á hvítum dúki. Litirnir eru skrásettir í heimsins blandingsapparati, so eingin skal taka feil, at her savnast eitt serstakt fólk við eini serstakari søgu.
Og tí hava vit sett hvør øðrum stevnu, her í Áaarstovu á flaggsins degi 2004. Føroyingar í útlegd, meiri og minni viljað – flestu fyribils í lestrarørindum, summi í stytri og longri arbeiðsørindum og uppaftur onnur av heilt øðrum ávum.
Hóast ymisk í bæði ørindum og alduri, hava vit øll tað til felags, at vit vilja fegnast um heimstaðin. Tí hóast vit loysa gullrandað skeyti til matrikkul í fremmandum londum, stovnað familju og flyta í nýggjan og fjálgan bústað, so er heimstaðurin ein og hann eitir Føroyar.
Og at minnast okkum á tað, er eittans súmbol, Merkið.
85 ár eru liðin, siðani Merkið fyrstu ferð varð vundið á stong. Og tað nærkast eftirlønaralduri, skulu vit telja árini, síðani bretar fyrstu ferð góðkendu Merkið hin 25. apríl í 1940. Til sigling á altjóða høvum, mitt í eini krígstíð.
So á hesum 85. ára Merkisdegi, fari eg at takka fyri heiðurin at sleppa at siga nøkur orð í Áarstovu undir krossins merkið – og ynskja øllum ein góðan og hugnaligan Flaggdag.
Takk fyri.
Flaggrøða, Birgir Kruse, 25. apríl 2004


text:
Sunnudag kl. 15 hittast vit við Á,- Rennibreytina við Sundsvegin og ganga á økinum undir Svartafossi/Skógrøkt.
Týdningarmikið er at møta stundisliga so allir hundar koma samstundis.
Tá ið hundarnar hava kannað og góðtikið hvønn annan eru teir ikki so blíðir við nýggjar hundar, sum koma ov seint.
-Havið lortaposar við og vanliga reim - ikki flexlínu!
Um ikki viðrar onkran dagin avlýsa vit á facebook bólkinum stutt árenn, so tilmeldi tykkum og hald eyga við tí.
Hava vit ikki tíð til at ganga túrin onkran dagin eru tit vælkomin at gera tað allíkavæl.


text:
Orð: Ókendur
Lag: Hákun Djurhuus
Týtt úr norskum: Petur William Háberg
1. Eg droymdi, við himmalsins portur eg stóð
við teimum, sum litu á Jesusar blóð;
men millum alt fólkið tó kendi eg meg
so einsaman, eina – eitt saknaði eg!
Niðurlag: Einsamur, eina við portrið at stá!
Einsamur, eina við portrið at stá!
So álvarsamt aldri eg áður tað sá
við himmalska portrið so eina at stá!
2. Eg eingilin spurdi, hví kenna eg tó
meg skuldi so eina, tá øll vóru fró.
„Var eingin á fold, fyri Jesus eg vann,
sum aftur eg hitta við gleði her kann?“
3. Men eingilin segði: „Tað sást ei á tær,
tú saman við Jesusi dagliga var.
Gud bað teg um alt – ofrið var tær ov stórt.
– Tað einsaman hevur við portrið teg gjørt!“
4. Eg vaknaði aftur so tungur í lund
og segði: „Áh, Harri, frá hesari stund
ei partvíst, men heilt, skal eg fylgjast við tær,
so ikki eg einsamur standa skal har!“


text:
Býráðsfundur 30.06.2016 kl. 17.00
Býráðslimir: Tórbjørn Jacobsen, Helgi L. Petersen, Magnus Rasmussen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
Ikki møtt: Terje B. Vestergaard
69/16: Gøta millum Hjallaveg og Leitisveg.
Áheitan frá íbúgvum á Hjallavegi um at gea eina gøtu millum Hjallaveg og Leitisveg.
Smb. kostnaðarmeting frá Tekn. deild verður gøta/trappa mett at kosta uml. 250.000 kr. Eingin peningur er avsettur á fíggjarætlanini til hetta arbeiði.
-Tekniska nevnd staðfesti á fundi 22/6-2016 at býráðið ikki hevur avsett pening á fíggjarætlanini í ár til hetta arbeiði.
-Býráðið hevur á fundi 30/06-2016 samtykt at taka undir við tilmælinum frá Teknisku nevnd.
70/16: Busskýli í Søldarfirði
Landsverk hevur gjørt uppskot til busskýli á vestaru síðu á Søldarfjarðarvegi norðanfyri ELIM og er arbeiðið klárt at bjóða út.
–Tekniska nevnd tekur undir við, at at arbeiðið verður gjørt samsvarandi tekningum hjá Landsverk.
-Býráðið hevur á fundi 30/06-2016 samtykt at taka undir við tilmælinum frá Teknisku nevnd.
71/16: Alment wc í Funningsfirði
Borgari í Funningsfirði heitir á kommununa um at fáa alment wc í Funningsfirði.
-Mentanarnevndin mælir at arbeitt verður við eini heildarætlan fyri almennum wc í kommununi. Eingin peningur er avsettur á fíggjarætlan í ár til endamálið.
-Býráðið hevur á fundi 30/06-2016 samtykt at taka undir við tilmælinum frá Mentanarnevndini.
72/16: Gøta millum Norðurhædd og Hjallaveg.
Áheitan frá Terja B. Vestergaard um at gera eina gøtu millum Norðurhædd og Hjallaveg.
Smb. kostnaðarmeting frá Tekn. deild verður gøta/trappa mett at kosta uml. 250.000 kr. Eingin peningur er avsettur á fíggjarætlanini til hetta arbeiði.
-Tekniska nevnd staðfesti á fundi 22/6-2016 at býráðið ikki hevur avsett pening á fíggjarætlanini í ár til hetta arbeiði.
-Býráðið hevur á fundi 30/06-2016 samtykt at taka undir við tilmælinum frá Teknisku nevnd.
73/16: Upplatingartíðir í Barnaansingini
Áheitan er komin frá foreldrum, um at barnagarðurin letur upp kl. 7.15 í staðin fyri kl. 7.30.
-Sosiala nevnd heldur tað vera umráðandi, at møguleiki er fyri barnaansing fyrr á morgni fyri tey foreldur, ið hava tørv á tí. Fyri 2016 er talan um ein eyka kostnað uppá 30.000 kr, sum kann finnast ár RS 380 í ár. Meirkostnaðurin fyri 2017 verður uml. 66.000 kr.
-Fíggjarnevndin mælir til, at 30.000 kr verða nýttar av RS380 Barnaansing felags í ár og at málið verður tikið upp í samband við fíggjarætlanina fyri 2017.
-Býráðið hevur á fundi 30/06-2016 samtykt at taka undir við tilmælinum frá Sosialu nevnd og fíggjarnevndini.
74/16: Søgan hjá Runavíkar kommunu.
Borgarstjórin hevur sett uppskot fram um, at fáa søguna hjá kommununi skrivaða í bók.
-Mentanarnevndin hevur samtykt at leggja uppskotið fyri býráðið um heimild til at arbeiða víðari við uppskotinum.
-Býráðið hevur á fundi 30/06-2016 samtykt at taka undir við tilmælinum frá Mentanarnevndini.
75/16: Eysturoyar Røktar- og Ellisheim søkir um byggiloyvi til dur.
Teknisstovan í Gøtu søkir, vegna Eysturoyar Røktar- og Ellisheim, um byggiloyvi til dur framman fyri verandi felagsrúm og fysioterapi.
-Byggi- og býarskipanarnevndin mælir til at játta umsóknini.
-Býráðið hevur á fundi 30/06-2016 samtykt at taka undir við tilmælinum frá Byggi- og býarskipanarnevndini.
76/16: Vetrarfriðing í Funningsfirði.
Áheitan er komin frá bøndrum um at vetrarfriða Funningsfjørð.
-Byggi- og býarskipanarnevndin mælir til at samráðast við partarnar um vetrarfriðing og at taka málið upp í samband við fíggjarætlanina fyri 2017.
-Býráðið hevur á fundi 30/06-2016 samtykt at taka undir við tilmælinum frá Byggi- og býarskipanarnevndini.
77/16: Byggiloyvi til nýtt missiónshús í Rituvík
Byggiráð søkir vegna Missiónshúsið í Rituvík um loyvi at taka verandi bygning niður og um byggiloyvi til nýtt missiónshús. Eisini verður søkt um loyvi at keypa matr. nr. 213, sum er grannastykki sunnanfyri.
-Byggi- og býarskipanarnevndin mælir til at játta umsóknini.
-Býráðið hevur á fundi 30/06-2016 samtykt at taka undir við tilmælinum frá Byggi- og býarskipanarnevndini.
78/16: Byggiloyvi til seyðahús í Funningsfirði
Rodmundur Nielsen søkir um byggiloyvi til seyðahús, rætt og veg til seyðahús í haganum hjá Pállstovufestinum í Funningsfirði.
-Byggi- og býarskipanarnevndin mælir til at játta umsóknini treytað av, at Landsverk góðkennir íbindingina í landsveg og at friðingarmyndugleikin góðkennir ætlanina.
-Býráðið hevur á fundi 30/06-2016 samtykt at taka undir við tilmælinum frá Byggi- og býarskipanarnevndini, treytað av at øll viðurskifti í samband við køst, frárensl o.tl. verður gjørt smb. ásetingarnar.
79/16: Frábýti av grundstykki til seyðahús í Funningsfirði
Rodmundur Nielsen søkir um at frábýta eitt 3.500 m2 stórt grundstykki til seyðahús og rætt burturav matr. nr. 236a í Funningsfirði.
-Byggi- og býarskipanarnevndin mælir til at ganga umsóknini á møti, treytað av, at viðkomandi myndugleikar eisini geva loyvi.
-Býráðið hevur á fundi 30/06-2016 samtykt at taka undir við tilmælinum frá Byggi- og býarskipanarnevndini.
80/16: Sundurbýti av grundstykkjum omanfyri vatnbrunnarnar í Saltangará
Býarplansbroyting er lýst fyri økið omanfyri vatnbrunnarnar í Saltangará, har uppskot er um at broyta øki til sethúsaøki.
-Byggi- og býarskipanarnevndin mælir til at luta økið sundur í uml. 12 grundstykkir til einkult sethús og fyrireika frábýti so tey kunnu fremjast so skjótt sum býarplanurin er góðkendur.
-Býráðið hevur á fundi 30/06-2016 samtykt at beina málið aftur í Byggi- og býarskipanarnevndini til viðgerðar.
81/16: Komandi útstykking við Blikagøtu í Runavík.
Byggi- og býarskipanarnevndin staðfestir, at kappingin fyri økið við Bligagøtu er liðug og vinnarin “Eyes of Runavík” er funnin. Nevndin mælir til, at umsitingin skipar fyri eini tilgongd, har áhugaðir partar (m.a. entreprenørar og íleggjarar) verða kunnaðir um ætlanina og økið annars. Endamálið er at kunna taka støðu til, hvørt vinnarauppskotið kann fremjast í verki. Nevndin mælir til, at umsitingin ger eina ætlan fyri økið, sum verður lagt fyri nevndina aftur í august.
-Býráðið hevur á fundi 30/06-2016 samtykt at beina málið aftur í Byggi- og býarskipanarnevndini til viðgerðar.
82/16: Broyting av veganavni í Runavík.
Uppskot frá borgara um at broyta navnið á vegnum, sum gongur niðan til fyrstu niðursetuhúsini í Runavík. Í ár eru tað liðin 100 ár síðan fyrstu húsini vórðu bygd í Runavík.
-Byggi- og býarskipanarnevndin hevur ikki nakra tilráðing til málið, men leggur málið fyri býráðið til støðutakan.
-Býráðið hevur á fundi 30/06-2016 samtykt at beina málið aftur í Byggi- og býarskipanarnevndini og at umsitingin arbeiðir við at gera uppskot til reglugerð fyri, hvussu gøtunøvn verða ásett.
87/16: Setan av samskipara til Ítróttar- og mentanarøkið.
Býráðið hevur á fundi 30/06-2016 samtykt at seta Bárður Højgaard í starv sum samskipara fyri Ítróttar- og Mentanarøkið.


text:
Svimjisambandið bjóðar til árligu svimjigallaveitsluna nú í annaðkvøld kl 19 á Hotel Føroyum, ‘fyri FM-svimjarum, hjálparfólkum, nevndarlimum og svimjiáhugaðum annars’. Viðfest er upprunaliga innbjóðingin frá SSF.
Vanliga er skráin á gallaveitsluni at vit eta ein góðan døgverða, við sangi og undirhaldi afturvið. Ársins svimjarar verða præsenteraðir, og kanska ársins ditt-og-datt eisini (firvaldasvimjari, sprintari, stjørnuskot, venjari, hjálparfólk, …).
Allarhelst heldur Jón Hestoy eisini eina av sínum vanligu drúgvu men rímiliga undirhaldandi røðum 😉
Eftir døgverða og steypahandan er so tónleikur og dansur. Gevið gætur at tað ikki verður nøkur renning rundan um hotellið í svimjibuksum, við tað at Pál faktiskt ikki kláraði meira enn 10 av 12 gullheiðursmerkjum.


text:
Eg hevði trupult við at sannføra Eivør um, at hon veruliga var í uppskoti til seks heiðurslønir í Danish Music Awards Folk.
Danish Music Awards Folk
Tað var ein skelkað Eivør Pállsdóttur, ið eg fekk í hornið, tá eg ringdi til hana í Wien í gjárkvøldið og segði henni, at hon var í uppskoti til seks virðislønir á Danish Music Awards Folk. Fyrstu fimm orðini vóru HA? Síðan spurdi hon, um eg argaði hana, ella um hetta vóru loynimyndir.
Ræðuliga syrutt
Tá eg fekk hana at skilja, at hetta var ramasta álvara. Hon var alment vorðin eitt stórt navn í donskum fólkatónleiki og var í uppskoti til helvtina av øllum heiðurslønunum á almenna kvøldinum hjá donskum fólkatónleiki. Ja, at hon faktisk var í uppskoti til allar tær heiðurslønirnar, ið hon kundi vera í uppskoti til. Varð hon veruliga skelkað. “Hvussu kenna tey meg? Hví eri eg í uppskoti? Eg eri akkurát flutt til Danmarkar – Eg havi spælt so lítið har. Hetta er syrutt! Hetta er ræðuliga syrutt! Eg skilti slettis ikki, hví tú skrivaði tillukku í sms boðnum til mín. Eg fari slettis ikki at sovna í nátt! Hetta er ræðuliga abstrakt. Eg fái slettis ikki komið við nakrari skilagóðari viðmerking enn”.
Tá eg segði henni, at tað var fløgan “Eivør”, ið var í uppskoti til virðislønirnar, gjørdist hon enn meira ovfarin. Tí hon helt, at talan hevði verið um fløguna hjá Danmarks Radio Big Band og ikki um hennar egnu fløgu.
Útselt í Wien
Hon var í frammanundan í góðum lag. Tí stutt áðrenn eg ringdi, høvdu hon og Bill Bourne spælt fyri einum útseldum Mozart sali í Wien. Konsertin hevði gingið sera væl, og gott lív var í fólki.
Hetta er aðru ferð, at Eivør vitjar í Wien, fyrstu ferð var við Yggdrasil fyri nøkrum árum síðan. Men sjálv veit hon ikki, hvussu tað ber til, at hon megnar at fylla eina stóra konserthøll við áskoðarum í Wien. Hon heldur, at kanska er talan um forvitni. Tí hon ivast í, at tey kenna hana har. Hvussu er og ikki, so er spælir hon aftur í kvøld í Wien, hesuferð í einum jassklubba, og øll 300 atgongumerkini eru seld í forsølu.
Nú er nærum eitt ár síðan at Vinnuhúsið flutti inn í snotiligu húsini í Smærugøtu. Húsini hava givið nakrar áhugaverdar møguleikar, ið kunnu fáa stóran týdning fyri føroyskt vinnulív og fyri Føroyar.
Í snotiligu hølunum í Smærugøtu hevur føroyska vinnulívið fingið neyðuga plássi til at vera við til at skumpa eitt sindur undir føroyska vinnulívsgrannsking. Vinnuhúsið hevur nýliga søkt eftir einum starvslesandi, ið skal sita í húsinum og arbeiða í eitt hálvt ár.
Jan Mortensen stjóri í Vinnuhúsinum sigur seg vóna, at hetta kann kveikja áhugan hjá hesum lesandi at gera serritgerð við støði í føroyskum vinnulívi. Eisini vónar Vinnuhúsið, at kunna geva fólki, ið skriva serritgerðir við støði í vinnulívinum møguleikar at sita í húsinum og arbeiða. Hetta er í trá við hugsanina um at fáa føroyska granskingin meira málrættaða.
Størri tilknýti
Betraðu hølisviðurskiftini hevur givið Vinnuhúsinum møguleika at halda allar fundir í egnum hølum, og hetta gevur á limafeløgunum størri tilknýtið til húsið og styrkir felagskapin. Fyrr vóru tey noydd, at halda størri fundir í leigaðum hølum, men hetta er nú broytt. Jan Mortensen heldur hetta vera sera týdningarmikið fyri eitt samtak sum vinnuhúsið.
Týdningarmikil viðleikari
Vinnuhúsið umboðar 16 arbeiðsgevarafeløg. Samstarvið hevur verið til síðan í 80’árunum, men alsamt fleiri feløg eru komin til. Síðan í seinnu helvt av 90’árunum hevur felagið profilerað seg meira málrættað sum felagseindin Vinnuhúsið og hevur í størri mun verið við til at seta dagskránna í samfelagskjakinum. Fyri hetta vóru tað mest einstøk mál samtakið viðmerkti. Men nú tekur Vinnuhúsið størri samfelagsligar spurningar upp og er ein týdningarmikil viðleikari í føroyskum samfelagsviðurskiftum. Jan Motensen sigur, at Vinnuhúsið sjálvandi vil hava ein leiklut í samfelagsskipanini. Tað er týdningarmikið fyri demokratiið, at vinnufeløg og fakfeløg luttaka í samfelagskjakinum og geva politisku skipanini eitt meira kvalifisera støðið at byggja sínar avgerðir á, sigur Jan Mortensen.
Hetta verður millum annað gjørt við at skipa fyri ráðstevnum sum t.d. Offshore Faroes 2006, ið verður hildin í hesum døgum.
Visión 2015
Í sambandi við Visión 2015 hevur Vinnuhúsið sett ein strategibólk, at gera frágreiðingar, ið kunnu vera við til at lýsa viðurskiftini og ávirka avgerðirnar. Bólkurin hevur gjørt frágreiðing við tilmælum um dynamik í kapitalvirkseminum, og seinasta mánaðin eru tvær frágreiðingar komnar um útbúgving og gransking. Tann seinna hesum var løgd fram í farnu viku, og hendan frágreiðing hyggur at, hvussu granskingarumhvørvið í Føroyum er skipað og kemur við tilmælum til broytingar.
Jan Mortensen vísir á, at skúlagongdin er ein sera týdningarmikil partur av menningini av arbeiðsorkuni í samfelagnum. Tí sær Vinnuhúsið tað, sum sína ábyrgd og í sínum áhuga at geva sítt íkast til kjakið um skúlaskipanina.
Tænastur skulu gerast betur
Hann sigur, at Vinnuhúsið, sum er, er nøgt við sín leiklut í samfelagnum. Vinnuhúsið livur av limagjaldinum hjá limafeløgunum, og hetta avmarkar í sær sjálvum virkseminum í at vaksa nógv meira. Men arbeitt verður alla tíðina við at gera tænasturnar til limirnar betur. Millum annað við at betra heimasíðuna og tær tænastur, ið verða veittar umvegis hana.
Í løtuni starvast 6 fólk í Vinnuhúsinum. Í mun til 2 fyrst í 90’árunum. Nýggju húsini gera arbeiðsumhvørvið betur og hetta ávirkar sjálvandi arbeiðslagið hjá okkum, ið starvst her, sigur Jan Mortensen, ið seinastu árini er vorðin almenna andlitið hjá føroyskum vinnulívi.
Nephew sangarin Simon Kvamm verður við á Planet Awards, har hann skal handa eina av virðislønunum. Hann gleðist um høvið at sleppa aftur til Føroyar, ið hann hevur fingið, nú Nephew eru í uppskoti til planetina fyri besta útlendska.
Planet Awards
Kendasti maður í Danmark við genum úr Gøtu Simon Kvamm sigur, at Føroyar er eitt fantatiskt stað. Hann gleðir seg nógv til aftur at sleppa at seta seg niður og hyggja út yvir Tórshavn, at uppliva føroysku náttúruna hesa ársins tíð og at hitta alt vinfólkið og skyldfólkið aftur.
Hann greiðir frá, at Føroyar veruliga er fari undir húðina á honum. “Føroyar er sum narkotika, og eg havi brúk fyri at fáa Føroyar í æðrarnar aftur”, sigur hann. Tí er hann so øgiliga glaður um henda møguleikan.”Tí annars hevði eg noyðst at tikið ein kold tyrker, fyri at halda okkum til narkotermonologiðina”, sigur hann. “Bæði eg og daman hjá mær gjørdust heilt bitin av Føroyum.”
nud: Hvussu var uppliviningin at spæla á G! í summar?
Simon: Upplivingin í summar var heilt fantastisk. Vit vóru har í eina heila viku og upplivdu ótrúliga nógv stuttligt. Hetta var fyrstu ferð í eitt ár , at vit vóru saman sum ein bólkur uttan at arbeiða, uttan gera samrøður við miðlar, uttan spæla ella annað tílíkt. Hetta var júst eitt ár eftir, at fløgan USA/DSB kom út, og vit høvdu verið seg nógv upptiknir hetta árið. Tí var tað ein ótrúliga góð tíð fyri bólkin. Føroyar fór undir húðina á okkum øllum. Tað gjørdist ein ordiliga feit vika.
Sjálv konsertin var eisini heilt serlig. Vit høvdu alla vikuna gingið og skeitt oman á sandin, sum gjørdist størri og minni alla tíðina. Vit hugsaðu okkara, um hvussu tað fór at enda við konsertini. So frættu vit, at flóð fór at vera, meðan konserin var. Men G! fólkini tey tóku ikki hetta so tungt. Tey høvdu ein sovorðnan herligan afturlenaðan hugburð, sum vit sóu hjá nógvum føroyingum. Tey gjørdu ikki mætari enn, at tey ringdu eftir einum sandbáti, sum kom og legði eina last av sandi. Tað var herligt.
Føroyingar eru rættiliga ymiskir frá danum. Men alíkavæl eisni eitt sindur líkir. Tað er t.d. deiligt, at man dugir at práta sama mál.
Vit høvdu onga hóming av hvussu vit fóru at verða móttiknir á pallinum, men tað gjørdist ein stór uppliving. Kanska serliga fyri meg. Hóast eg ikki dugi føroyskt, so er abbi mín úr Gøtu, og eg kenni, at Føroyar er ein stórur partur av mær. Tí byrjaði eg konsertina við at siga okkurt á føroyskum, sum eg hevði lært meg til hetta kvøldið. Tað var heilt fantastiskt at tosa føroyskt í eina mikrofon framman fyri so nógvum túsund menniskjum.
Tá vit so byrjaðu at spæla og móttøkan var so góð sum hon var. Tá gjørdist løtan ordiliga gandakend. Hatta gjørdist stutt sagt ein heilt serlig uppliving í okkara lívi, sum hevur sett seg djúpt í okkara hjørtu.
Tit hava spælt í G! skjúrtum á tykkara konsertferð í Týsklandi, hvussu ber tað til?
Tað er fyrst og fremst tí, at talan er um nakrar feitar skjúrtir, men eisini tí tær hava eitt kensluligt virði fyri okkum. Vit hava nú ikki bara spælt í Týsklandi í teimum, vit hava faktiskt spælt næstan allar konsertir síðan vit spældu á G! í teimum.Tær eru vorðnar eitt slag av góðum uniformi. Tað er greitt, at tað fara tær ikki at halda áfram við at vera, tí so regluligir eru vit ikki. Men tað hevur kenst rætt higartil.
Trummuleikarin hjá okkum misti sína, og tað var eitt øgiligt baks at fáa fatur í eini nýggjari, tí tær vóru útseldar. Men ein av fyriskiparunum gav honum sína.
Nú verður føroyskur tónleikur heiðraður á Planet Awards, kennur tú nakað til føroyskan tónleik?
Tíanverri lá ikki serliga væl fyri at hoyra nakað serligt í summar. Men eg hoyrdi 200, teir dámdi okkum øgiliga væl. Tað var eisini orsøkin til, at vit bjóðaðu teimum við á pallin. Eg fekk eisini fløguna hjá Makrel, sum eg havi lurtað eitt sindur eftir. Harafturat havi eg luttikið á einum tiltakið í Danmark saman við Teitur í heyst. Eg kendi hann slettis ikki áðrenn, men tað, sum hann gjørdi, riggaði væl. Hann syngur fantastiska væl, hevur eina góða rødd. Tað virkar uppiborið, at hann er í uppskoti til planetina sum besti sangari.
200 vóru á palli við tykkum á G!, kann tað hugsast, at tit aftur fara at gera okkurt saman?
Ja, tað kann væl hugsast, vit høvdu eina skumla ætlan um at virka sum Musclemankór hjá teimum í Vega í August. Men tað lá tíanverri ikki fyri. Men eg hevði hildið tað verið sera stuttligt at verið Musclemankór onkuntíð. Ella kanska at vit spæla onkra konsert saman.
Nephew hevur fingið eitt ótal at heiðurslønum í Danmark, og á MTV European Music Awards vóru tit í uppskoti til ársins danska bólk. Hava tit nakrantíð verið í uppskoti til besta útlendska bólk?
Nei, tað hava vit ongantíð roynt áður – Tað er øgiliga stórt. Vit taka tílíkt sum eitt stórt herðaklapp. Tá vit fara á pallin, so eru vit har fyri at samskifta við áskoðaran, og tílíkar heiðurslønir eru eitt slag av aftursvari til okkara. Vit seta stóran prís uppá tað. Tí tílíkt vísir, at vit hava rakt okkurt, tað verið seg í áskoðaranum ella í einari dómsnevnd. Tað er sku’ feitt.
Man kann ikki brúka tað til nakað listarligt. Eg meini so við, um vit vinna ella tapa eina virðisløn, so verða sangirnir hvørki betur ella verri. Men heiðurslønin er eitt aftursvar, og tað vermir sjálvandi. Vit eru so í øllum førum ikki ein av hesum bólkunum, sum sigur: Vit vilja ikki hava nakra heiðurslønir….. Okkum dáma tær væl, og vilja fegin hava tær. Tær eru eisini fínar at seta oman á bunkarnar av pappíri á skrivaraborðinum, so pappíri ikki fýkur um alt húsið.
Annars er tað nokkso stuttligt at vera í uppskoti saman við Madonnu og Green Day, tað er bara í Føroyum, at tað ber til. Hatta er eitt gandakent land.
Hesuferð kemur tú til Føroyar at handa eina heiðursløn, men hvussu verður við Nephew, koma tit aftur til Føroyar at spæla?
Ja, tað kann eg lova tykkum, at vit koma. Tað verður ivaleyst ikki í ár. Í løtuni skriva vit eina nýggja fløgu. Eg havi fingist burturav við hetta seinastu mánaðarnar. Síðan taka vit hana upp, og tá fløgan er útkomin er konsertferð í Danmark á skránni. Men aftan á, at konsertferðin er av, so fara vit aftur til Føroyar.
Maðurin aftan fyri 250 føroyskar tónleikaútgávur seinastu 28 árini, Kristian Blak, fekk serliga Planet Herðaklappið. Hetta var ordiliga skeg heldur Kristian.
Planet Awards
Tað var ein fegin Kristian Blak, ið fekk Planet Herðaklappið á Planet Awards leygarkvøldið. Men eisini konan Sharon var glað, hon segði, at hon hevði ynskt sær eina Planet heiðursløn at stilla á hyllina í stovuni. Tað er nevniliga sonur Kristian og Sharon, Sámal og vinmaður hansara David Geyti, ið hava gjørt snotiligu planetirnar. Sharon var tó serliga glað vegnað Kristian, tí hon helt mann sín hava uppiborið eitt tílíkt herðaklapp fyri sítt arbeiði fyri føroyskan tónleik, og hvør man vita tað betur enn júst konan hjá hesum arbeiðssama manni.
Kristin segði í spølni, at honum hevði dámt planetina so væl, at hann hevði hugsað um, at biðið Sámal um at gera eina eyka planet, sum tey kundu fáa hetta pena listaverk. So tað er bara gott, at eg vann eina heldur Kristian.
Hann er stoltur av, at Sámal bleiv biðin um at gera planetirnar: ”Hann er ein dugnaligur drongur. Hann hevur gjørt eitt stórt og gott arbeiðið við planetunum, og man gleðist jú tá onkur í familjuni ger nakað serligt”.
Kristian sigur annars, at hann gjørdist ikki sørt kløkkur, tá Jan Müller nevndi hansara navn av pallinum. “Hatta var eitt ordiligt yvirraskilsi – Men tað var samstundis skeg at hoyra, fólk rópa mítt navn, tá eg kom á pallinum.”, sigur Kristian.
Kristian hevur virkað í føroyska tónleikaídnaðinum síðan 1974 og hevur nærum øll árini verið ein slóðbrótari. Spurdur um menningina í føroyskum tónleiki seinastu 32 árini, sigur Kristian, at menningin hevur verið sera stór, bæði í tali og í góðsku á útgávum. Kristian byrjaði sum útgevari í 1977 og tey 18 árini fram til 1995, gav TUTL 50 útgávur út. Seinastu 10 árini hevur felagið givið út fleiri enn 200 fløgur. Kristian heldur, at tvinnar høvuðsorsøkir eru til hetta. Digitaliseringin hevur gjørt sjálvt arbeiðið við at gera fløgur munandi lættari. Hin orsøkin er broytingin innan føroyskan popp- og rokktónleik fyrst í 90’árunum. Bólkar fóru frá at spæla løg hjá øðrum til at spæla egið tilfar, at hesum sprottu nógvar útgávur.
Kristian heldur eisini, at serliga seinastu árini er nógv hent við góðskuni á útgávunum, tónleikararnir eru á høgum støði og hava nógvan sjálvkritikk. Hetta hevur havt við sær, at nakrar sera góðar fløgur eru komnar út. Kristian sigur, at avbjóðingin hjá TUTL, nú liggur í at liva upp til ábyrgdina, ið tann høga góðskan leggur á herðarnar á felagnum. Planet Awards gjørdist eitt sera gott kvøld hjá TUTL, við hópin av nøvnum í uppskoti og fleiri í millum vinnararnar.
Ein av bólkunum, ið hevur givið eina góðsku fløgu út á TUTL í 2005, er 200. Mikael sonur Kristian spælir bass í bólkinum. 200 vann planetina fyri besta bólk. Kristian er sera glaður fyri, at Mikael fekk hendan heiður, men eisini vegna Niels og Una. Tí teir spæla øgiliga væl og hava givið eina sera góða fløgu út, ið hevur sligið navnið hjá 200 fast, sigur Kristian.
Rúni Bro Róin er 32 ára gamal úr Hoyvík. Hann hevur higartil luttikið í samráðingum fyri 100 milliardir. Í starvinum sum stjóri fyri íløgufígging hjá DONG situr Rúni, við ábyrgd fyri strategisku skipanini av einum av teimum størstu íløgufíggjarætlanunum í Danmark.
Eg hitti Rúna Bro Róin á høvuðsskrivstovuni hjá DONG í Hørsholm stutt uttanfyri Keypmannahavn. Hann var fryntligur og bjóðaði mær ein góðan bita á skrivstovuni hjá sær, meðan vit prátaðu um starvið sum Head Of Co í DONG, um fyritøkuna og um Rúna sjálvan. Hann leggur fyri við at siga, at hetta er hann, ið úttalar seg vegna Rúna ikki vegna DONG.
DONG er ein risafyritøka, ið hevur Norður Atlantshavið sum eitt av sínum fremstu arbeiðsøkjum, tí ynskir stjórin fyri íløgufígging sjálvandi ikki, at eitt prát við hann skal tolkast, sum almenni politikkurin hjá DONG.
Las økonomi
Rúni vaks upp í Hoyvík, gekk í Hoyvíkar skúla og fór síðan í student í Hoydølum. 20 ára gamal fór hann til Århus at lesa búskap.Her gekk sera væl. Á hvørjum ári sendir Århus Universitet seks fólk til Cranfield School Of Management í Onglandi at luttaka í eini eitt árs MBA útbúgving. Tú sleppur at taka tann kreativa helminingin av MBA’ini. Tann teoretiska partin fært tú góðskrivaðan fyri lesturin í Århus. Rúni søkti luttøku og varð valdur út av universitetinum at fara til London. Hetta hevur nógv at týða fyri starvsmøguleikar í summum londum, sigur Rúni.
Afturkomin til Århus gjørdi hann útbúgvingina í búskapi lidna innan fyri tey ætlaðu fimm árini.
Í starv hjá TDC
Eftir lokna útbúgving varð hann settur í starv hjá danska telerisanum TDC í Keypmannahavn. Har arbeiddi hann við búskaparligari greining. Men eftir hálvt annað ár hjá TDC, var hann vorðin deildarleiðari. Hann varð verðandi hjá TDC í fýra ár og fekk har royndir við at arbeiða við stórum íløguætlanum. Saman við DONG er TDC ein av teimum fyritøkunum við størstu íløgufíggjarætlaninini í Danmark.
Headhuntaður
Í 2001 kom fyrrverandi stjórin í danska fíggjarmálaráðnum Anders Eldrup í starv sum stjóri í DONG. Hetta hevði stórar umskipanir í fyritøkuni við sær. Í hesum sambandi varð leitað eftir best egnaðu fólkunum. DONG brúkar sokallaða headhunting, har teir velja best egnaðu fólkini til leys størv og bjóða teimum tey. Sum skilst stóð navnið hjá Rúna á listanum, og hann varð settur í starv við projektleiðslu. Hann fór sostatt úr einum starvið við beinleiðis leiðslu til eitt starv projektleiðslu. Hann gjørdist tó heilt skjótt deildarleiðari í DONG.
100 milliardir
Rúni Bro Róin er nú 32 ára gamal. Hann hevur higartil luttikið í samráðingum fyri 100 milliardir, nakrar av samráðingunum eru enn ikki endaliga gjøgnumførdar, men nógvar eru. Størsti einstaki sáttmálin hann hevur samráðst um, var áljóðandi 24 milliardir.. Eg spurdi hann, um peningur ikki missir sítt virði, tá man arbeiðir við so stórum upphæddum. Men tað helt hann ikki “Peningur fær bara ymisk virði. Um tú samráðist um ein sáttmála, sum er 24 milliardir, so hevur peningurin eitt virði, er sáttmálin um eina millión, hevur peningurin eitt annað virði, og tá eg komi til hús, hevur hann eitt heilt triðja virði.”, sigur Rúni. Hann heldur tó, at tað er áhugavert, tá tú samráðist um stóru sáttmálarnar, at tú kanst uttan himpr biðja 100-200 fólk koma til arbeiðis, ella fara út og keypa júst tann rætta serfrøðingin til onkra uppgávu.
Situr við samráðingarborðið
DONG byrjaði fyrst í 1980’unum sum danskt olju- og gassfelag, men virksemið er altsamt vaksið hesi árini, og við íløgum og yvirtøkum bæði í Danmark og í útlandinum er felagið, ið danski staturin eigur, vorðið ein risi, ið millum annað eigur stórar partar av danska elkervinum, stór olju- og gassøki í bæði donskum og útlendskum havøki, umframt nógv annað virksemi innan orku. Felagið hevur skrivstovur í Danmark, Noregi, Svørríki, Týskland, Hollandi og Stóra Bretlandi. Rúni spælir ein virknan leiklut í yvirtøkunum. Deildin hjá honum tekur sær av fíggjarliga partinum og av strategi. Rúni situr ofta sjálvur við samráðingarborðið, onkuntíð sum samráðingarleiðari, onkuntíð aftan fyri í øðrum leiklutum.
Rúni greiðir frá at munur er á hvussu langa tíð ymisku transaktiónirar taka. Her eru tíðarskeið frá einari viku og upp í trý ár. Starvið er altíð avbjóðandi, men størta avbjóðingin er ivaleyst at halda tann góða hugburðin, tá tú situr og samráðist á triðja ári.
Úr jólafrítíð til arbeiðis
Rúni arbeiðir nógv, kanska ov nógv viðgongur hann, og ferðin er altíð høg. Eg havi upplivað at verða kallaður til Danmarkar úr jólafrítíð í Føroyum, og at verða vaktur mitt um náttina, tí okkurt er áfatt. Men hinvegin kann hann halda ein frídag um hann hevur hug til tað. Í næstum fer hann t.d. tríggjar vikur til Brasilia at ferðast..
Karate gevur frið
Umframt starvið í DONG roynir hann at menna sín leiðsluførleika við at taka ein útbúgving innan leiðslu. Men alíkavæl sær hann nógv til vinfólkini og er í biograf upp fleiri ferðir um vikuna. Men hóast ferðin er høg, kennir hann ikki nógv til strongd. Hann greiðir frá, at lykilin til hetta er Karate. Tá hann flutti til Keypmannahavnar byrjaði hann at ganga til Karate á Nørrebrogade. Hann gongur nú tríggjar ferðir um vikuna í einum av teimum mest siðbundu karatefeløgunum í Danmark. Har fyrigongur alt á japanskum, tú situr lágt og bukkar fyri hvør øðrum. “Tá tú ert til Karate, noyðist tú at vera til staðar, um tú gongur og hugsar um okkurt annað, so er avrokningin kontant.”, sigur Rúni. Hetta hjálpir honum við at skapa javnvág í gerandisdegnum.
Donsk vinfólk
Rúni býr á Christianshavn eitt hanagleiv frá Norður Atlantsbryggjuni, og Bryggjarn er hansara samband við føroyska útisetasamfelagið. Flestu vinfólkini eru danir, og føroysku vinfólkini eru antin í Føroyum ella í Noregi. Men hann plagar onkuntíð at fara til tiltøk á Bryggjuni. T.d. hjálpti hann til, tá ólavsøkan varð hátíðarhildin. Hetta helt hann vera sera stuttligt. Hann heldur orsøkina vera, at hann læs í Århus og flutti síðan til Keypmannahavnar. Tá flutti hann frá teimum føroyingunum, ið hann kendi har.
Hann heldur annars sambandið við føroysku røturnar við at ferðast heim til Føroyar so ofta, ið til ber.
Áhugamál í Føroyum
DONG er eitt virkið við nógvum áhugamálum í Føroyum, og sum hevur Føroyar í sínum framtíðarætlanum. Men hetta er ikki eitt øki, ið Rúni fæst við til dagligt. Men honum dámar væl at arbeiða á einum virkið, ið hevur við Føroyar at gera, og hetta ger sjálvandi, at tað er møguligt, at hann í framtíðini fer at hava okkurt við Føroyar at gera.
Droymdi um hetta í 1.G
Rúni er í einum av hægstu størvunum í Danmark innan sítt øki, men hann heldur ikki, at hann er komin á mál enn. “Hetta er akkurát tað, ið eg droymdi um, tá eg gekk í 1.G. Men eg dugi at síggja nógvar avbjóðingar enn. Eg eri ikki bundin at Danmark, og heimurin er stórur.”, sigur hann. Men hann heldur, at enn eru nógvar spennandi avbjóðingar í DONG, millum annað størsta danska børsnoteringin nakrantíð, tá danski staturin fer at lata partabrøv í DONG til sølu.
Rúni ivast í, um hann nakrantíð flytir til Føroyar aftur. Hann sær ikki sum nú nakrar nóg spennandi yrkisligar avbjóðingar. Men samstundis, so er hann greiður yvir, at hetta kann broyta seg. Hann kennur nógv, ið hava sagt, at tey ongantíð flyta heim aftur, men síðan eru flutt heim og stórtrívast.
Mammurnar hjá vinkonunum spyrja, um eg enn havi líka lekran yvirkropp, fortelur 19 ára gamli Jóannes Lamhauge, sum hevur upplivað, at konufólk skríggjaðu, tá hann lat seg úr dreymakotinum.
Jóannes Lamhauge vann í summar heiðurin sum Ársins Songrødd. 19 ára gamli havnarmaðurin er greiður yvir, at sigurin setir krøv. Stórar songrøddir, sum Guðrun Sólja Jacobsen og Eivør Pállsdóttir hava brúkt Ársins Songrødd, sum lopfjøl til at gerast yrkissangari. Jóannes tímir væl at gerast yrkissangari, men stendur á gáttini til at skula velja lívsleið, og ymsar leiðir toga ymsar vegir.
Til Fraklands
Studentaskúlaprógvið er júst komið í hús, og Jóannes skal avgera, um hvar hansara lesnaður skal halda fram. Aftan nýggjár gongur leiðin væntandi til suður Fraklands til Aix en Provence, ið liggur stutt frá havnarbýnum Marseille. Hann kallar hetta eina pílagrímsferð. Hansara yndislistamaður Paul Cézanne hevði atelier í Aix en Provence, tí gongur leiðin hagar. Ætlanin er at taka eitt málskeið fyrsta hálva árið og síðan avgera, hvat skal henda.
Myndlistin dregur
Jóannes er eisini myndlistamaður, og hann hevur á námsferð við studentaskúlanum vitjað Aix en Provence. Honum dámar sera væl býin og vil fegin aftur. Hann sigur seg vera fullkomiliga frankofilan – Hann elskar alt tað franska. Seinastu trý árini hevur hann havt franskt í skúlanum, og hann gleðir seg til at læra meira um málið, fólkið og mentanina.
Rólant í Skorðini hevur verið fransklærari hjá Jóannesi tey trý árini á studentaskúlanum. Hesir tímar hava givið nógvan íblástur, ofta hava fraklendingar og fransktalandi annars verið gestir í tímunum. Ein tíma var Marjun Vatnhamar, ein ung føroysk kvinna, sum læs á einum listaskúla í París, og vitjaði. Seinni fóru tey, sum høvdu franskt til París saman, og tey vitjaðu listaskúlan hjá Marjun. Jóannes helt skúlan vera sera áhugaverdan. Hann hevur møguleika at sleppa inn á skúlan um hann hevur hug, og hetta er ein møguleiki.
Jóannes er ein sera gávuríkur listamaður, og hansara eyðsýndu gávir góvu honum 13 í árskarakteri í evning á Studentaskúlanum. Hetta letur nógvar dyr upp. Hann heldur, at París er ein spennandi býur, eitt satt listanna Mekka, og tað kann hugsast, at leiðin gongur tann vegin aftan á eitt hálvt ár í suður Fraklandi.
Í løtuni savnar Jóannes pening til ferðina, hetta verður fyrst og fremst gjørt við at mála, ætlanin er so at hava nakrar søluframsýningar. Eisini skrivar hann um list í Skáanum.
Sangurin dregur eisini
Hann sigur seg eisini hava hugsa um at lisið til arkitekt ella kanska paleontolog ella arkeolog. Møguleikarnir eru nógvir, men enn hevur hann ikki tikið nakra avgerð. Ein møguleiki er hægri lesnaður innan sang. Serliga nú hann er vorðin Ársins Songrødd. Song fyrimyndirnar eru ikki tær vanligastu fyri ein 19 ára gamlan drong: Alessandro Safina, Josh Groban, Andrea Bocelli og Ernst Sondum Dalsgarð. Við leiklutinum, sum Jósef i sangleikinum Jósef og hitt ótrúliga litfagra dreymakotið, vísti Jóannes føroyingum, at hann hevur eina frálíka rødd, sum egnar seg sera væl til musikalir. Hetta sama vísti hansara tolking av “When you say you love me” í ársins songrødd finaluni. Hann fortelur eina søgu við sanginum, og hevur stóra innliving í bæði tekst og lag. So nógva innliving, at tú trýrt honum.
Lekran yvirkropp
Men tað er ikki bara røddin og listargávurnar, sum eru góðar. Jóannes er ítróttarmaður, og er væl trenaður, hetta kom til sjóndar í Jósef og hitt ótrúliga litfagra dreymakotið. Í leikinum letur Jósef seg úr dreymakotinum, og stendur við berum yvirkoppi. Jóannes greiður frá, at tá hann lat seg úr, hoyrdi hann, eitt suð fara í gjøgnum allan salin í Norðurlandahúsinum, og so byrjaðu konufólkini at skríggja. Hann heldur tað vera nokkso stuttligt. Onkur konufólk samanbóru hann við ein griskan guð.
Hann upplivir eisini enn, at vinkonir fortelja, at mammurnar hjá teimum hava spurt, um hann enn hevur líka lekran yvirkropp.
Egin løg
Jóannes var í finaluni í Singer/Songwriter kappingini í Hafnia Lounge í fjør. Hann hevur skrivað løg í fleiri ár, og hevur havt nøkur liggjandi í skuffuni, men var ikki vanur at spæla tey alment. Tí vóru nervarnir øgiligir, tá hann fór á pallin í Lounge’ini. Hann kendi seg naknan. Hetta hóast, at har vóru nógv færri fólk enn til Dreymakotið. Hann sigur munurin var, at í Norðurlandahúsinum, var tað ikki Jóannes men Jósef, sum stóð á pallinum, tí vóru nervarnir ikki so ringir. Í Lounge hevði hann ongan leiklut at goyma seg aftan fyri, hann var berur.
Eisini vóru nógv av teimum í Lounge’ini slettis ikki áhugaði í tónleikinum, men bara komin fyri at ballast, tað kendist løgið at skula spæla fyri fólki, sum ikki tímdi at lurta.
Hann heldur annars Singer/Sonwriter kappingina vera eitt tað besta tiltakið, ið er í Føroyum. Luttakararnir eru so øgiliga ymiskir, t.d. vóru m.o. Rókur Jakobsen, Kári Páll Nolsøe og Ragnar í Vík við í fjør. Jóannes var serliga stoltur av, at hava vunnið á Ragnar í Vík, sum júst hevði verið í Nashville og sungið.
Hann hevur meldað seg til aftur í ár. Men gravgangurin var so stórur eftir at luttaka, at hann einans er sloppin á bíðilista. So hann sleppur bert at luttaka um onkur meldar avboð.
Jóannes spælir umframt gittar, klaver og trompet. Hann sigur, at gittarin er hansara besti vinur, og at hann hevur skrivað eina rúgvu av løgum. Dreymurin er, at gera eina fløgu onkuntíð, og heitið ársins songrødd setur nøkur krøv.
Ársins Songrødd
Jóannes heldur ikki at karmarnir fyri Ársins Songrødd eru serliga hepnir, støðið er høgt, og nógvir góðir sangarar syngja av heilum hjarta, men fyri áskoðararnar er hetta eitt ball. Hann heldur at ein sitikonsert hevði verið meira passandi til eitt tílíkt tiltak. Eisini hevði ein eldri lurtaraskarði fingið áhuga fyri tiltakinum, um karmarnir vóru annarleiðis.
Í høvuðsuppgávuni í evning á studentaskúlanum, gjørdi Jóannes millum annað eitt kórverk. Hann sigur seg droyma um, at fáa Sunnleif Rasmussen og Tarira at framføra verkið.
Nógvir eru dreymarnir, og evnini eru stór. Tað verður spennandi at fylgja við, hvat framtíðir hevur at bjóða Jóannesi
Leygarkvøldið vitjar ein av best dámdu donsku tónleikabólkunum seinastu árini í Mentanarhúsinum í Fuglafirði, Carpark North hava í ár hittað stórt í Danmark við lagnum “Human” av aðru fløguni hjá bólkinum “All things to all people”.
Talan er um rokkkendan elektroniskan popp, ella við øðrum orðum sera forkunnugan tónleik í Føroyskum høpi. Men við teimum smittandi niðurløgunum, er tónleikurin av eini sovorðnari góðsku, at sjálvt tey mest stirvnu mugu nikka við.
Nýggja fløgan ”All things to all people” tekur táttin upp eftir fyrru fløguni, og er uppaftur betri enn tann fyrra. Serliga fyrsta stakfløgan ”Human” er framúr, hon rokkar fullkomiliga.
Tekur ímóti mær
Í bilinum á veg út í venjingahølið hjá Carpark North, spælir útvarpsrásin P3 enn einaferð hittið ”Human”. Fryntligi sangarin Lau tekur í móti mær, tá eg koyri inn í garðin uttan fyri venjingarhølið. Eg nevni fyri honum, at eg júst havi hoyrt ”Human” í útvarpinum. Hann smílist, og sigur eitt sindur bandittasliga, at hann ikki veit, hvussu nógvan pening plátufelagið mann hava goldið Danmarks Radio fyri at spæla hann.
Vildi verið í salinum
Í venjingarhølinum, ið eru á stødd við eini miðal hús, standa hinir limirnir í bólkinum og forrita á eini teldu. Hetta er partur av venjingini, sigur Lau. Hann greiðir frá, at teir allatíðina royna at gera framførsluna betri. Akkurát nú arbeiða teir við at gera ein intro til konsertferðina, ið byrjar í Føroyum. Tankin er, at fáa fólk at vera vill, longu tá bólkurin fer undir fyrsta lagið.
Her er ikki bara talan um at gera eina intro, men um at skapa eina heildarframførslu. Teir hava arbeitt nógv við hesum. Lau ivast ikki í, at tað verður svakliga gott og sigur, at hann hevði ynskt at sloppið at staðið í salinum og hugt eftir framførsluni.
Tað skínir eitt sindur í gjøgnum, at maðurin er fyrst í tjúgunum, hann er so livandi og ivrigur at fortelja um sína list, og hann meinar tað ordiliga nógv. Sera frískligt og sera erligt.
Allastaðni í venjingarhølinum standa ljómborð, forsterkarar, trummusett og ymiskir gittarar, hetta er eitt ordiliga stuttligt spælipláss, og teir tykjast at trívast her.
Mest spælda lag í 2003
Tað var lagið ”Transparent and glasslike”, ið smitaði Carpark North upp á toppin á donsku hittlistunum, og hjálpti við at selja ikki færri enn 46.000 eintøk av fyrstu fløguni. Lagið var mest spælda lag í donskum útvarpi í 2003, og lá í vikuvís ovast á Tjecklistanum, ið er danska útgávan av 15 teimum bestu.
Carpark North sannførdu í Týsklandi
Í síðstu viku vóru Carpark North ein av bólkunum, sum danski tónleikaídnaðurin bjóðaði fram, á stóru Poppkomm messuni í Berlin. Hetta varð gjørt við eini útseldari konsert á spælistaðnum Postbahnhof. Sambært Gaffa var framførslan hjá Carpark North framúr.
Lau sigur, at hann fekk eina kenslu av, at tað gongur væl í Týsklandi. Tvey útgávufeløg hava bjóðað um kapp fyri at sleppa at geva ”All things to all people” út á týska marknaðin. Hetta átti at verið eitt gott tekin. Hann sigur, at tað felagið, sum fekk uppgávuna tykist ordiliga áhuga í at gera eitt gott sølu- og marknaðarføringsarbeiði. Fløgan kemur út í Týsklandi í næstum, og hetta verður sera spennandi heldur Lau.
Hann sigur, at tað var eitt sindur stuttligt, at tá teir komu til Berlin, hildu teir seg vera púra ókendar, men tað fyrsta, ið teir sóu á flogvøllinum, var týkst tónleikablað, sum hevði grein við stórari mynd av Carpark North á síðu 3.
Spennandi samstarv
Millum tey ið lurtaðu í Postbahnhof var umboðsmaðurin hjá elektroniska tónleika guru’inum Moby, og honum dámdi teir so væl, at hann hevði fund við Carpark North dagin eftir konsertina. Lau sigur, at tað var ein sera spennandi fundur, sum kann enda við onkrum ordiliga spennandi, men at einki er komið upp á pláss enn, so hann vil helst ikki tosa ov nógv um tað.
Spæla hvørt vikuskifti
Konsertin í Mentanarhúsinum er tann fyrsta av nógvum konsertum, higartil eru øll vikuskiftini restina av hesum árinum upptikin. Hetta eru fyrst og fremst konsertir í Danmark, men eisini í Svørríki, Noregi, Finlandi og Týsklandi.
Lau sigur, at teir hava lagt nógv arbeiði í at gera framførsluna, so góða sum møguligt. ”Vit eru ein undirhaldsbólkur”sigur hann, ”Okkara tónleikur er gjørdur fyri at gera fólk glað, og fyri at fáa lív í tey. Vit eru soleiðis, sum persónar, at um vit ikki spæla lívligan og festligan tónleik, so keðast vit av tí. Okkara framførsla ber brá av hesum.
Størri frælsi
Til konsertirnar hava Carpark North ein eyka ljómborðsleikara við. Hetta eru neyðugt sigur Lau. Hann heldur, at ljóðmyndirnar høvdu verið ov lítlar uttan eyka ljómborðsleikaran.
Tað gevur somuleiðis størri frælsi á konsertunum. Fleiri av løgunum hava forritaði petti, og rútmuboksir og annað liggja undir lagnum. Men onnur løg, sum t.d. stóra hittið ”Transparent & Glasslike” verða spæld heilt live, uttan nakað undirliggjandi. Henda møguleika gevur eyka ljómborðsleikarin, og tað ger konsertina meira livandi, og nógv stuttligari at spæla.
Nógv broyttir
Lau greiðir frá, at mátin bólkurin arbeiður er broyttur nógv síðan byrjanina, fyrr líktust konsertirnar nógv fløguni. Men hetta riggaði ikki so væl í øllum løgum, so tí hava teir gjørt summi av løgunum um, við eyka pettum, og umskipan av ymsum. Hetta riggar betur, og ger sjálvandi eisini konsertupplivingina betur. Konsertin er ein heilt onnur uppliving enn at seta eina fløgu við bólkinum á.
Meira víðgongd fløga
Tá teir fóru í holt við nýggju fløguna, høvdu teir eitt brennandi ynski um, at fáa gjørt fløguna eitt sindur meira víðgongda. Fáa tað sum rokkar at rokka meira, gera forritanina eitt sindur frekari og gera alla ljóðmyndina meira massiva. Hetta heldur Lau hevur eydnast. Men tað hevur somuleiðis tað við sær, at kenslurnar hjá fólki eru sterkari fyri hesið fløguni enn tí fyrru. Summi elska hana, meðan onnur inniliga hata hana.
Fyribils merkir hetta, at fløgan hevur fingið framúr góð ummælir, men hevur selt nógv færri eintøk enn tann fyrra, tó kann hetta broytast sera nógv, um gjøgnumbrotið á tí týska marknaðinum kemur.
Vildu gjarna til Føroyar
Lau sigur, at eingin av limunum í Carpark North hevur verið í Føroyum fyrr. Men teir hava hoyrt ordiliga nógv gott um landið. Tí ynsktu teir at sleppa hendanvegin. Hann sigur seg vóna at sleppa at uppliva eitt sindur av landinum á ferðini.
Hann sigur, at teir hava fantastiska góðar royndir við at spæla forkunnug støð og fyri fólki, sum ikki kennir tónleikin. Teir hava spælt í Grønlandi, Italia og Irak. Allar hesar konsertir hava verið stórar upplivingar fyri bólkin. Tá fólk ikki kennir fløguna, lurta tey nógv meira opin eftir tónleikinum. Tónleikurin sleppur tí at standa sjálvur, og hetta virkar øgiliga sterkt.
Eg hitti eftir konsertina í Vega leygarkvøldið luttakandi bólkarnar, og vit prátaðu um nútíðina og framtíðina. Meðan Eivør seinastu árini hevur spælt nógv meira uttanlanda enn heima, royna Makrel nú at skapa sambond úteftir, og Gestir leita eftir sínum veruliga tónlistarliga samleika.
100 fløgur við postinum
Makrel hava seinastu árini roynt tað, sum er at royna tónlistarliga í Føroyum, og vilja tí hava nýggjar avbjóðingar.
Teir góvu fyrr í summar fløguna Wonderland út. Hetta er ein fløga sum nógv arbeiði er lagt í, og sum teir eru sera væl nøgdir við. Hon hevur bæði í orðum og tónleiki ein reyðan trá sum gongur gjøgnum alla fløguna.
Teir royna í løtuni at fáa fløguna fram uttanlanda. Teir hava higartil sent 100 eintøk av Wonderland til umboðsmenn, plátufeløg, fyriskiparar og fjølmiðlar í útlondum og komandi hálva ári verður nýtt til hetta arbeiðið.
Royna at finna upprunan
Tá Gestir í 2003 vunnu Prix Føroyar var bólkurin rættuliga nýggjur. Við luttøku á Listastevnuni og á fleiri donskum festivalum, var trýsti stórt á bólkin, at skriva nógv løg skjótt. Hetta gekk sambært Gestum útyvir góðskuna á løgunum.
Tá teir um heystið 2003 fóru í Lundgaard Studio at spæla inn í eina viku, vóru teir slett ikki nøgdir við úrslitið. Sambært Gestum sóu teir, at neyðugt var at slækka av og royna at finna upprunan til bólkin aftur.
Gittarleikarin Torfinnur og sangarin Ólavur, settu seg saman at arbeiða við nýggjum løgum, og royndu at taka støðið í tí tónleiki, sum teir arbeiddu við áðrenn Prix Føroyar. Teir gjørdust nógv betri við hesi løgini, enn løgini teir skrivaðu summarið 2003.
Bjartskygdur tónleikur
Bæði tónlistarliga og í orðum hevur bólkurin á nøkrum at nýggju løgunum roynt at skapt ein bjartskygdan boðskap. Tónleikur er ein sera sterkur miðil sum rakar nógv fólk, og teir siga seg tí hugsa nógv um hvønn boðskap teir vilja bera fram.
Spurdir um nær ein Gestir fløga kemur, svaraðu teir “ikki enn”, men tá fløgan kemur verður tað ein heil fløga, og ikki ein maxifløga av onkrum slag.
Eina einfalda fløgu
Eivør arbeiðir í løtuni saman við kanadiumanninum Bill Bourne. Bourne spælir á komandi fløguni og hjálpir eisini Eivør við at framleiða hana.
Fløgan verður á fýra málum: føroyskum, íslendskum, svenskum og enskum. Málsliga fjølbroytni hendi sambært Eivør bara. Íslendsku løgini eru tolkingar av gomlum íslendskum vísum sum Eivør er góð við. Tvey av teimum ensku hevur Bill Bourne skrivað, og hon hevur sjálv skriva eitt enskt lag til samstarvið við Bourne. Tey bæði svensku løgini hevu Eivør skrivað tí henni dámar so væl svenska málið.
Hetta verður ein annarleiðis fløga, men eisini ein fløga sum Eivør altíð hevur ynskt at gera. Ein einfald fløga, beint frá hjartanum og nú ger hon hana.


text:
YRKISSKEIÐ INNAN LANDBÚNAÐ
Mentamálaráðið skipar í samstarvi við Búnaðarstovuna fyri Yrkisskeiði innan landbúnað, sum gevur rætt til at festa landsjørð, uttan tey festi, ið hava mjólkneyt.
Undirvísingin fer fram á Búnaðarstovuni í Kollafirði og byrjar 3. mai kl. 19.00. Undirvíst verður týskvøld og hóskvøld kl. 19.00 - 22.15.
Skeiðið verður eisini skipað sum fjarlestur (umvegis Skype), so at tey, ið hava óhøgliga farleið, eru til skips ella uttanlands, kunnu fylgja undirvísingini á netinum.
Skeiðið er 220 undirvísingartímar og fatar um 6 skeiðspartar, umframt eina skrivliga verkætlan. Skeiðið heldur á til á vári 2017. Hvør skeiðspartur endar við próvtøku. Eisini eru nakrar verkligar venjingar.
Skeiðið kostar kr. 3.000, íroknað undirvísingartilfar. Skeiðsgjaldið skal vera goldið á kontu 6460-1719663 í BankNordik, áðrenn skeiðið byrjar.
Búnaðarstovan skipar fyri tí praktiska í sambandi við skeiðið. Luttakarar, ið ynskja at melda seg til skeiðið, boða frá luttøku við at venda sær til skrivstovuna á Búnaðarstovuni tlf. 47 90 00 ella í teldubrævi til bst@bst.fo í seinasta lagi hósdagin 28. apríl 2016.
Fólk, sum tørva hetta skeiðið í sambandi við ítøkiliga avtalu um festaraskifti, hava« Aftur


text:
Stuðulspolitikkur
Grundhugsjónin fyri fíggjarligum stuðli frá Elektron er, at Elektron veitir sum meginreglu bert stuðul til vælgerandi endamál.
Í serligum føri kann Elektron tó gera frávik í hesum.
Starvsfólk á Elektron kunnu ikki søkja um fíggjarligan stuðul vegna seg sjálvan, onnur, ella felagsskap, sum viðkomandi er partur av.
Hetta grundað á:
At tað er sera torført at viðgera eina slíka umsókn óvildugt, og tí er stórur vandi fyri, at mismunur verður gjørdur.
At starvsfólk á Elektron, í sambandi við luttøku í feløgum ella felagsskapum, orsakað av sínum starvi á Elektron, ikki skal kenna seg trýst til at søkja stuðul frá Elektron.
Í slíkum føri kann annar persónur, sum ikki hevur tilknýti til Elektron, søkja stuðul vegna viðkomandi felag ella felagsskap.
Viðgerð av umsóknum
Allar umsóknir um stuðul verða viðgjørdar í álvara, og ynski er, at stuðulsumsóknir vera sendar okkum skrivliga til sd@elektron.fo
Umsókn um stuðul skal innihalda:
Navn á felagi/felagsskapi, kontaktpersóni, teldupostur og telefonnummar.
Hvat søkt verður um, og stutt útgreining um hvat stuðulin skal brúkast til.
Hesin stuðulspolitikkur er galdandi frá 1. januar 2016


text:
Orð og lag: Elton Menno Roth
Týtt: Victor Danielsen
Upprunaheiti: A melody of love (In my heart there rings a melody)
1. Ein song eg eigi, Jesus gav hann,
hann av Himli sendur er,
og ei so vakurt lag fyrr hoyrdi eg,
boð um kærleika tað ber.
Niðurlag: Mær í hjarta djúpt hin songur er,
hin songur altíð er,
sum himmalskt samljóð ber;
mær í hjarta djúpt hin songur er,
sum boð um Jesu kærleik ber.
2. Eg elski Jesus, hann, sum doyði
og við blóði frelsti meg;
hann gav hin gleðisong í hjarta mítt
allan lívsins tronga veg.
3. Hin song eg allar ævir syngi,
eg við einglum syngi hann;
áh, samljóð søtt, tá hin dag syngja skal
hvør tann sál, sum frelsu fann!


text:
Víðsjón
Kringvarp Føroya skal vera fremsti mentanarberi føroyinga.
Miðsjón
Kringvarpið skal ríka lív og samleika føroyinga við sendingum og tænastum, sum upplýsa, menna og undirhalda.
Kjarnuvirðir
Trúvirði
– Starvsfólk Kringvarpsins skulu vísa ábyrgd og trúfesti í síni framleiðslu, so Kringvarpsbrúkarar kunnu hava álit á Kringvarpinum.
Virðing
– Kringvarpið skal vísa virðiliga atferð í øllum sínum virki, arbeiða fyri at varðveita føroyskt mál og mentan og virka savnandi fyri føroysku tjóðina.
Slóðbrótan
– Kringvarpið skal vera slóðbrótandi, bjóða av og ganga á odda
Professionalisma
– Í Kringvarpinum skal professionalisma, engasjemang, kreativitetur, fjølbroytni og toymisandi ráða.


text:
Tvey nýggj limafeløg í MáF
Tvey feløg eru vorin nýggir limir í MáF. Talan er um Ungmannafelagið Virkið á Sandi og Suðuroyar Sjónleikarfelag. Ungmannafelagið Virkið hevur áður verið limur í MáF, men hevur seinastu árini ligið meir ella minni stilt. Nú ætla tey at fáa meira virksemi í felagið.
Suðuroyar Sjónleikarfelag er eitt nýstovnað felag og telur 35 virknar limir. Í nevndini sita Mariann Johansen, formaður, Elisabeth Hammerfoss, skrivari og Marcus Páll Achley, kassameistari. Varalimir eru Jens Eli Johansen og Trine Camilla Joensen. Í løtuni er felagið í gongd við at venja eina Suðuroyar Kabarett í SALT siloini á Drelnesi.
MáF hevur sostatt 8 limafeløg. Hetta er at fegnast um, og vit gleða okkum til enn meira virksemi innan áhugaleik.
Við hesum ynskir MáF báðum nýggju limafeløgunum hjartaliga vælkomin.


text:
Sunnukvøldið 13. mai kl. 20.00 á R7, sum hoyrist um alt landið á FM102 og FM107. Orðið fyri dagin: “Dýrd Hansara til prís” Gunnleyg Kallsberg lesur. Tala: Símun Absalonsen. Evni: “Dániel, samtíð og lív hansara” Sangir: Nr. 1417, “Meg Frelsarin tók í sín favn,” Fríðbjørg Jensen syngur. Nr. 921,. “Sannhjartað, heilhjartað, trúføst og lýðin,” Betesdakórið syngur. Ebenezerkórið syngur síðan nr. 14, “Góðska Guds, sum ber av øllum,” og Nr. 431, “Eg takki tær, Gud, fyri farna tíð,”. At enda syngur Betesdakórið nr. 1455. “Tann dagur, Gud, tú gavst, er liðin,”. Vertur er Kári Kjelnæs. Kelduvaðið verður endursent hóskvøld kl. 21.00.
Lisið verður úr bókini Aðru Ferð eftir Victor Danielsen. Jóhan Larsen lesur.
Karl Jóhan Nielsen talar út frá Galatiabrævinum. Hetta er fyrsti partur av níggju.
Eisini verður ein samrøða við umboð frá Åbne Døre úr Danmark og Føroyum, Golriz Ghozati, Ingálv Jøkladal og Andreas Nýggjagarð. Åbne Døre er ein felagsskapur sum stuðlar kristnum, ið verða forfylgd vegna teirra trúgv. Hetta verður millum annað gjørt við at útvega teimum bíbliur og bíbilskt lærutilfar, og við at upplæra trúgvandi og samkomuleiðarar.
Golriz er kunningarleiðari hjá Åbne Døre í Danmark. Hon er úr Iran og flutti til Danmarkar sum 10 ára gomul. Hon konverteraði til at verða kristin 3 ár eftir at hon flutti til Danmarkar.


text:
Orð: Eyðun Nolsøe og Steintór Rasmussen
Lag: Eyðun Nolsøe
Bilar í býnum vindur og skrið
endaleys ferðslan strýkur framvið
nývakin fólk ein dagur afturat
kemur og er og heldur uppat
Standi í skýli rembi mær á
heilsi av gomlum vana uppá
mannin ið sópar burt pappír og skør
til morgunin varliga tveitir sítt slør
Í mjørka og sirmi gyklast myndir
sum liva og lætta sær á
gandaðar kenslur bylgjast fram
langt burt’ herfrá
Roykur og larmur gerandislag
hjólini mala aftur ídag
fetini tungu asfalt og os
úr eldrinum tryllandi látur og tos
Í mjørka og sirmi gyklast myndir
sum liva og lætta sær á
gandaðar kenslur bylgjast fram
langt burt’ herfrá
Eg vil nema við reinan svørð
um hann framvegis finst her á jørð
enn eiga vit lív
og enn týna vit lív…


text:
Orð: Poul F. Joensen
Lag: Wilhelm Hansen
1. Í summarskrúð bjørt Suðuroyggin lá,
og framvið landi skútan stevndi tá,
eg Hargafelli undan Nípu sá
Borgarknappin við sólkrúnu á.
2. Í sólarloga speglblankt havið lá,
tá Tvøráfjørð í silvitni eg sá.
Av hoyggj og urt av landi angin dró,
og úr líðunum fuglaløg fró.
3. Stolt Oyrnafjall seg speglaði í vág,
og Ravnaberg hátt yvir fjørðin sá,
smaragd- og gull- og silvurlitt var vág.
Tað er vænasta sjón, sum eg sá.
4. Kring fjørðin bygdir fimm við sævarstrond,
sum systrar góðar halda hond í hond,
mangt verkið reist í felag hava tær,
aldri ósemja millum tær var.
5. Í forðum Tvøroyri tú krúnu bar,
á sjógv og landi fremst í Føroyum var,
her komu saman menn úr bygdum flest,
her var virki- og livikor best.
6. Tú Føroyar gjørdi gitnar víða hvar,
úr Leith til Rom, Madrid og Miklagarð.
Og draga eina línu øll í senn,
skalt tú gera tað einaferð enn.
7. Nátturin okkum gav í Føroyum mest,
bert at vit kunnu røkja tað sum best:
Tann besta vág til virkir eins og skip,
og í fjøllunum dýrasta grip.
8. Stór var tín fortíð, størri framtíðssjón,
eg síggi bjart, bert áræði og vón,
í vænum moyggjum, eins og dreingjum er.
Brátt skal fram aftur ganga við ferð.
9. Vit skulu vísa hinum – Tvørámenn!
At handans verk vit duga fullvæl enn,
í ítrótti, í skaldskapi og list,
málið verða skal Tvøroyri fyrst.
10. Dró útlongsil tín son frá heimastrond,
til suðurheimsins gyltu dreymalond
og ævintýrsins djór og blómuverð,
altíð heimlongsil higar hann ber.
11. Tí urtin trívist best, har rótin rann,
og gamal har, sum móðir aldi hann:
Tað síðsta hvíldarstað er best á jørð
millum blómur við Tvøroyrarfjørð.


text:
Framsýningin við myndum hjá Øssuri Johannesen heldur áfram í Føroyahúsinum í Keypmannahavn inntil 30.januar. Vit hava fingið nakrar myndir frá ferniseringini frá fyrireikaranum, Edmundi Sofus Jacobsen, sum vit seta inn her. Framsýningin er partvíst afturlítandi, linoskurðirnir eru frá ymsum tíðarskeiðum, fleiri eru frá hálvfemsunum og vórðu framsýndir á stórari serframsýning í Norðurlandahúsinum í fjør. Framsýningin hevur verið væl móttikin, Anders Lund Madsen ger ein dokumentarfilm um Øssur Johannesen, sum verður vístur í februar á DR í februar komandi ár. Vesterbro Lokal-TV ger somuleiðis eina sending um hann, sum verður send í sjónvarpinum fyri jól.
"Onkur nevnir myndirnar
portrettmyndir, men hetta eru ikki portrettmyndir í vanligari merking, har tað
gongur út uppá at fáa tær at líkjast ávísum persónum. Áskoðarin er tó onga løtu
í iva um, at tann langleiddi og síðhærdi høvuðspersónurin, sum gongur aftur í
flestu myndunum, er listamaðurin sjálvur, sum vísir okkum hvat gongur fyri seg
í hansara sinni á sama hátt sum t.d. listakvinnan Frida Kahlo gjørdi. Sjálvt um
munur er á stílinum hjá teimum báðum listafólkunum hava tey til felags ein
týðiligan skyldskap við sonevnda primitiva, ella upprunakenda fólksliga list.
Hetta sæst t.d. í mátanum, sum symbol verða brúkt á næstan rituellan hátt
soleiðis, at listaverkini í sær sjálvum gerast eitt slag av halgimyndum, sum
kunnu verja málaran frá tí ónda. Perspektiviska dýpdin í myndunum er sera avmarkað
og stendst einamest av støddarmuni og av, at myndalutirnir umskarast og fleiri
av myndunum ganga fyri seg á fleiri stigum í senn ofta við andlitinum á
høvuðspersóninum fremst í myndarúmum og so ymiskum hugsaðum støðum kring hann."
"Eitt tað størsta linoprentið á framsýningini avmyndar ein mann, sum liggur fram á albogarnar við hondunum strektum biðjandi frameftir. Sjálvt andlitið á manninum er lutfalsliga stórt við opnum munni og stórum, ørkymlaðum eygum, ið tykjast vend uppeftir móti sólini, sum lýsir eins og ein glotti vinstrumegin í svarta myndarúminum. Høgrumegin reisir seg eitt óhugnaligt skrímsl við ovurstórum høvdi, klovnari tungu og stórum tøkutonnum, ið sýnast hættisliga nær tí ræðslusligna manninum. Skapið av mannakroppinum er svart, tvs. at linoleumsplátan her er órørd, meðan bakgrundin er útskorin við grovum skurðum, ið ganga á skák og tessvegna gera vart við, at okkurt dramatiskt gongur fyri seg á myndini. Hendur og andlit eru somuleiðis útskorin til tess at vísa kenslurnar hjá skelkaða manninum. Myndin er rættiliga stór og breið, men yvirskoða vit allan myndaflatan skilst, at ódjórið, ið eltir mannin á myndini, í grundini er partur av honum sjálvum. Skrímslið er inni í honum og flýggjanin gerst hervið ómøgulig".
(KP)


text:
Flaggdagur verður hildin 25. apríl at minnast at bretska stjórnin seint á kvøldi tann 25. apríl í 1940 í BBC útvarpi gav boð um, at føroysk skip skuldu sigla undir føroyska flagginum "Merkinum".
Longu í 1919 varð "Merkið" fyrstu ferð borið fram av føroysku studentunum Jens Olivur Lisberg, Janusi Øssurssyni og Paula Dahl í Keypmannahavn.
Í 20-árunum fóru fólk at flagga við "Merkinum", og hóast tað ikki var loyvt at brúka "Merkið", so vant tað upp á seg í 30-árunum.
Hetta hevði við sær flaggstríð í Føroyum, sum vardi øll árini, til Føroyar varð hertikið av bretum í 1940.
Tann 9. apríl varð Danmark hertikið av týskarum, og longu sama dag flaggaði sluppin "Eysturoyggin" við "Merkinum".
Føroyar varð hertikið av bretum 13. apríl, og bretar góðtóku ikki, at føroysk skip sigldu undir "Dannebrog".
Danski amtmaðurin, Cai A. Vagn-Hansen, vildi ikki at føroyingar skuldu flagga við "Merkinum" og skeyt upp at brúka eitt grønt flagg við hvítum krossi.
Tá hesi tíðindi bórust, varð skipað fyri fólkafundum og kravgongum í Havn, og tann 25. apríl komu so endaligu boðini í BBC, um at føroysk skip skuldu flagga við føroyska flagginum.
Síðan 1947 hevur 25. apríl verið hildin sum flaggdagur føroyinga, og í heimastýrislógini frá 1948 varð "Merkið" viðurkent av dønum sum tjóðarflagg føroyinga.


text:
Lestrarstarv
Eitt lestrarstarv er bæði ein góð fíggjarlig hjálp til at fáa endarnar til at røkka saman, og tað sær gott út á tínum lívrensli (CV). Eitt lestrarstarv kann nevnliga hava stóra ávirkan á tína framtíðar yrkisleið, av tí at tú fært møguleikan at royna teg í arbeiðslívinum og økja títt netverk, ið kann hava avgerandi týdning, tá ið tú skalt finna títt fyrsta starv eftir lokna útbúgving.
Lestrarstarv og studningur
Hevur tú eitt lestrarstarv við síðuna av lesnaðinum, kanst tú í miðal tjena upp í 20.000 kr. um mánaðin, uttan at tað ávirkar tín studning.
Tjenar tú meira enn 20.000 kr. um mánaðin, verður lestrarstuðulin inntøkujavnaður. Les meira.


text:
TILTAK Á BÚNAÐARSTOVUNI AT LÝSA KAPPINGARFORTREYTIRNAR Í LANDBÚNAÐINUM
Búnaðarstovan skipar mánadagin 4. juli 2016 fyri einum tiltaki, har roynt verður at lýsa kappingarfortreytirnar, sum føroyskur landbúnaður hevur frá innfluttum landbúnaðar- og matvørum, og at umrøða ymsar vakstrarmøguleikar.
Núverandi landsstýrissamgonga boðaði í síni virkisskrá í september 2015 frá m.a. hesum málum: “Landbúnaður og matvøruframleiðsla
Greið mál skulu setast fyri landbúnaðin. Dentur skal leggjast á vaksandi framleiðslu av føroyskum vørum - mjólkarúrdráttum, rávørum til matstovuvinnu, ull og skinn til klædnavinnu, ferðavinnuupplivingar osfr. ....”
Búnaðarstovan hevur í fíggjarlógini 2016 fingið játtað pening til at arbeiða við spurningum viðvíkjandi greining av evnum í landsstýrisins politikki.
Landbúnaðurin í Føroyum er lítil í vavi, bæði fíggjarliga, og tá talan er um arbeiðspláss. Landbúnaður og matvøruframleiðsla eru í teimum allar flestu londum, vit ynskja at samanbera okkum við, eisini av stórum týdningi fyri m.a. matvørutrygdina og matvørudygdina í samfelagnum, og samsvarandi uppgávu eigur okkara landbúnaður eisini at røkja í føroyska samfelagnum. Tó slepst ikki uttanum, at føroysk landbúnaðarframleiðsla hevur sera harða kapping frá innfluttum landbúnaðar- og matvørum.
Av tí at landbúnaðar- og matvøruframleiðsla er tengd at so nógvum øðrum atlitum í samfelagnum, enn bert sjálvari vøruframleiðsluni, er prísurin á hesum vørum í allar flestu førum ikki samsvarandi framleiðsluprísinum, men er hinvegin oftast partur av einum torskildum umskipanarbúskapi.
Sæð í hesum samanhangi er tað tí av stórum týdningi hjá okkum at kenna grundleggjandi til fortreytirnar og tær fíggjarligu sniðgøtur, ið liggja fjaldar handan príslepan á teimum innfluttu landbúnaðar- og matvørunum, ið føroyski landbúnaðurin skal kappast við í handlunum. Vit mugu vita og ikki gita.
Búnaðarstovan heitti tí í vetur á bornholmaran Mads Randbøll Wolff um at gera okkum eina greining av hesum viðurskiftum. Mads hevur seinastu knapt 20 árini arbeitt neyvt við spurningum viðvíkjandi landbúnaði og landbúnaðarpolitikki; bæði í danska Fødevareministeriet í fleiri umførum, sum Fødevareattaché á donsku sendistovuni í Fraklandi og hjá OECD, sum seniorráðgevi í landbúnaðarmálum hjá Nordisk Ministerråd í tvey skeið, og seinni sum stjóri í hugskotsbankanum Chora Connection, og nú sum stjóri í egnu ráðgevingarfyritøkuni Bæredygtighed 2013. Sostatt hevur Mads, sum fáur, sera gott innlit í norðurlendskan, evropeiskan og altjóða landbúnaðarpolitikk.
Sum arbeiðið við greiningaruppgávuni er liðið framá í vár, er eisini vorðið greitt, at eins týdningarmikið sum tað er at greiða tey veruligu búskaparligu viðurskiftini handan vesturlendskan landbúnaðarpolitikk og prísseting, so er samstundis neyðugt at vísa á gongdar leiðir framá til at menna føroysku landbúnaðarvinnuna í hesi kappingini.
Frágreiðingin hjá Mads Randbøll Wolff viðgerð bæði evnini, og í henni verða mong ógvuliga áhugaverd viðurskifti umrødd.
Tiltakið byrjar mánadagin 4. juli kl. 10, har Høgni Hoydal, landsstýrismaður í landbúnaðarmálum, leggur fyri við eini umrøðu av teimum politisku ætlanunum fyri landbúnaðargeiran.
Síðani fer Mads Randbøll Wolff at leggja frágreiðing sína fram (á donskum) og at viðgera ymisk evni úr henni.
Á middegi verður ein matarsteðgur.
Eftir matarsteðgin verður høvi at viðgera frágreiðingina nærri og síðani at taka samanum.
Tiltakið á Búnaðarstovuni er alment, men er serliga ætlað politikarum, embætisfólki, umboðum fyri landbúnaðarvinnuna og teirra felagsskapum, øðrum áhugaðum umboðum fyri ymsar myndugleikar og vinnulívið, fjølmiðlum, granskarum og øðrum við ítøkiligum áhuga í landbúnaðargeiranum.
Til tess at vita hvussu nógvum fólki, vit skulu gera klárt til, er neyðugt at tekna luttøku til tiltakið.
Boðast skal frá luttøku á antin bst@bst.fo ella á tlf. 47 90 00 í seinasta lagi mikudagin 29. juni 2016.« Aftur


text: Í middagstíðindunum í dag var telefonprát við Kaj Leo Holm Joannesen, løgmann, um havnaútbyggingina kring Skansan í Havn. Ikki tí hann er blivin havnafúti, kommunlimur í høvuðstaðnum og so slettis ikki løgmaður. Nei, hetta var hin samvitskufulli og tilvitaði borgarin, the conscious citizen, sum tosar beint fram uttan spuna og heilivágsframleiddan boðskap. Persónliga niðurstøðan er, at hann vil ikki síggja uppá eina stóra bingjuhavn restina av lívinum. Og so dittar hann sær at nevna undirsjóvartunnilin inn í Eysturoynna og møguleikarnar beint á miðleingjuni í nýggju Sentralføroyum. Hetta er greið tala, borgarans vegna, nú havnin í Havn er farin at liva sítt egna innkrevjingarlív. Gott, harra løgmaður! Myndina omanfyri tók eg av nýggjárstaluni hjá løgmanni fyri tveimum árum síðani, sama ár, sum eg tók havnalagsmyndina niðanfyri í Listaskálanum.


text:
Ofta verður sagt at svimjing er gott fyri astmatikarar, tí at luftin í høllini er so heit og slavin. Men í SvømmeKlubben SYD hava fleiri elitusvimjarar nú fingið staðfest astma; og orsøkin verður hildin at vera tann vánaliga luftútskiftingin í Svømmecenter Falster. Tit kunnu lesa um hetta á heimasíðuni hjá TV2 ØST, á heimasíðuni hjá Svømmeklubben SYD, og á heimasíðuni hjá Svømmecenter Falster.
Elvir svimjing til astma ?!?
Ofta verður sagt at svimjing er gott fyri astmatikarar, tí at luftin í høllini er so heit og slavin. Men í SvømmeKlubben SYD hava fleiri elitusvimjarar nú fingið staðfest astma; og orsøkin verður hildin at vera tann vánaliga luftútskiftingin í Svømmecenter Falster. Tit kunnu lesa um hetta á heimasíðuni hjá TV2 ØST, á heimasíðuni hjá Svømmeklubben SYD, og á heimasíðuni hjá Svømmecenter Falster.


text:
Barbara Holm 12.02.2018 (12:50)
Leita umaftur eftir stjóra til Undirvísingarstýrið
Mentamálaráðið hevur valt at lýsa eftir stjóra til Undirvísingarstýrið av nýggjum, hóast fimm umsóknir vóru komnar inn, tá ið upprunaliga freistin var farin. Eingin frágreiðing er um, hví Mentamálaráðið søkir umaftur.
Undirvísingarstýrið er ein fyrisitingarlig eind undir Mentamálaráðnum. Sambært lýsingini verður høvuðsuppgávan hjá stjóranum at hava ábyrgdina av fyrisitingarligum rakstraruppgávum innan undirvísingarøkið herundir yvirskipaðu fíggjarligu stýringina og eftirlitið.
Talan er um 80 skúlar og stovnar við eini játtan á umleið 900 milliónir krónur, harav meiri enn helvtin beinleiðis verður stýrt fíggjarliga úr Undirvísingarstýrinum. Nýggja freistin at søkja er 21. februar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hvussu skráseti eg mína fyritøku?
Ert tú í ferð við at stovna tína fyritøku. Ella ynskir tú bara at fáa vitan um, hvussu tú ger tá tú skalt skráseta tína fyritøku. So er tiltakið í Íverksetarahúsinum hóskvøldið 24 mai. kl. 17:00 fyri teg. Íverksetarahúsið bjóðar... Les meira
Gómagott er Ársins Íverksetari
Fyri løtu síðan kunngjørdi løgmaður í einum fullsettum Østrøm, at fyritøkan Gómagott í Havn er kosin Ársins Íverksetari 2018. Ársins Íverksetaradagur varð fyrrapartin hildin í Østrøm í Tórshavn. Nógv fólk var komið saman til árliga dagin, har føroysk íverksetan verður... Les meira
Íverksetarahúsið havt aðalfund
Frá vinstru: Bjartur Nolsøe, Rannvá Troest, Eva Skeel Nolsø og David Im. Íverksetararhúsið hevði mikudagin 9. mai aðalfund, har roknskapurin fyri 2017 var góðkendur og nevndin skipaði seg. Íverksetarahúsið er fíggjað av játtan á løgtingsfíggjarlógini og stuðli frá Klaksvíkar kommunu.... Les meira
Ársfundur hjá Íverksetarahúsinum
Grunnurin Íverksetarahúsið Ársaðalfundur verður hildin í hølunum hjá Íverksetarahúsinum, Garðavegur 57, Klaksvík mikudagin 9. mai kl. 16. Skrá sambært viðtøkum felagsins. Fundurin er almennur Grunnurin Íverksetarahúsið Les meira
Hvussu kann tín fyritøka marknaðarføra seg betur á netinum?
Hvussu kann tín fyritøka marknaðarføra seg betur á netinum? Í dag er online marknaðarførsla ikki bert ein møguleiki, men neyðug, um ein fyritøka ynskir at yvirliva og ikki minst vaksa. Hósdagin 19. april. kl. 17.00 bjóðar Íverksetarahúsið til tiltak á... Les meira
mai, 2018
Um tiltakið
Um tiltakið
Grunnurin Íverksetarahúsið
Ársaðalfundur verður hildin
í hølunum hjá Íverksetarahúsinum,Garðavegur 57, Klaksvík
mikudagin 9. mai kl. 16.
Skrá sambært viðtøkum felagsins.
Fundurin er almennur
Grunnurin Íverksetarahúsið
Tíð
(Mikudag) 16:00 - 17:30
Fyriskipari
Íverksetarahúsið
iverksetan@iverksetan.fo
Um tiltakið
Navnframi íverksetarin Martin Thorborg, sum hevur stovnað, rikið og selt nógvar fyritøkur, verður høvuðstalari á Íverksetaradegnum 11. mai. Tað eru Knassar og Íverksetarahúsið, sum saman hava fingið Martin Thorborg til Føroya. [...]
more
Um tiltakið
Navnframi íverksetarin Martin Thorborg, sum hevur stovnað, rikið og selt nógvar fyritøkur, verður høvuðstalari á Íverksetaradegnum 11. mai.
Tað eru Knassar og Íverksetarahúsið, sum saman hava fingið Martin Thorborg til Føroya. Hann er millum annað kendur fyri Jubii, Amino og bókhaldsskipanina Dinero.
Umframt hetta verður handan av Granum til ársins árverksetara, ársins innovatión og ársins íløgu. Føroya Løgmaður Aksel V. Johannesen handar heiðurin fyri Ársins Íverksetara.
Íverksetaradagurin verður hildin í Østrøm í Tórshavn. Tiltakið byrjar fríggjadagin 11 mai. 2018 klokkan 10 og heldur fram til á middegi.
Øll við áhuga fyri íverksetan eru vælkomin til tiltakið, sum er ókeypis.
Tíð
(Fríggjadag) 10:00 - 12:30
Stað
Öström
Skálatrøð, Tórshavn
Fyriskipari
Íverksetarahúsið
iverksetan@iverksetan.fo
Um tiltakið
Ert tú í ferð við at stovna tína fyritøku. Ella ynskir tú bara at fáa vitan um, hvussu tú ger tá tú skalt skráseta tína fyritøku. So er tiltakið í [...]
more
Um tiltakið
Ert tú í ferð við at stovna tína fyritøku. Ella ynskir tú bara at fáa vitan um, hvussu tú ger tá tú skalt skráseta tína fyritøku. So er tiltakið í Íverksetarahúsinum hóskvøldið 24 mai. kl. 17:00 fyri teg.
Íverksetarahúsið bjóðar inn til netverkskvøld har íverksetarar, vinnulívsfólk og áhugaði hava møguleika at hittast til fyrilestur, kaffi og prát.
Hetta tiltakið fer at snúgva seg um skráseting av tíni fyritøku. Tað eru umboð fyri Skráseting Føroya sum fara at greiða frá, hvørji viðurskifti eru galdandi tá ein skal skráseta sína fyritøku.
Í Íverksetarahúsinum síggja vit ofta avbjóðingar og nógvar spurningar, tá ein ferð í gongd. Tann 1. januar 2017 fingu føroyingar møguleika at stovna Íverksetarafelag( ÍVF)við 1 krónu í kapitali. Nògv ÍVF eru stovnaði og nógv væntast at koma aftrat í framtíðini.
Tiltakið verður í Íverksetarahúsinum, Garðavegur 57, hósdagin 24 mai. kl. 17 og er ókeypis.
Tíð
(Hósdag) 17:00 - 18:30
Fyriskipari
Íverksetarahúsið
iverksetan@iverksetan.fo
Unable to display Facebook posts.
Show error
Type: OAuthException
Code: 190
Please refer to our Error Message Reference.


text:
[This text is not available in English]
Á fjølbroyttan hátt verður ljós varpað á Reformatiónina og týdning Luthers fyri nutíðar samfelagið, tá ið granskarar á lærdum háskúlum halda speed-fyrilestrar. Granskingin verður mald í leikhúsins gandakendu maskinu, og skrúvað verður frá fyri leiklistini. Fyrilestrar blandast saman við innsløgum frá sansaliga, listarliga og tónleikans heimi, sum saman gevur eina serstaka sýning um Reformatiónina. Tú lærir, verður undirhildin og ikki minst sansar, merkir og følir hvønn týdning Reformatiónin hevur fyri heimin í dag. 3 granskarar frá 3 ymiskum fakøkjum eru vandir í leiksins ráðum og snildum til at geva snúlig og tvørfaklig sjónarmið um hvat Reformatiónin veruliga merkir. Á pallinum verða: ’Reformatión vs. Revolution’ - Bertel Nygaard, lektari í søgu ’Frá bókaprenti til SoMe – Miðlakollvelting Reformatióninnar’ - Kristian Hvidtfeldt Nielsen, lektari í vísindasøgu ‘Nútíðar avlát – samvitska og umberingar’ - Rasmus Ugilt Holten Nielsen, post.doc. í heimspeki


text:
Tað verður fitt av vindi í morgin
Eitt lágtrýst er ávegis ímóti okkum. Tað stóð upp yvir Norðuramerika fyri nøkrum døgum síðan og er í skrivandi stund statt einar 800 fjórðingar ein lágan vestan úr Føroyum.
Trýstið í miðjuni er lágt, og tað heldur á at dýpast líka til middags í morgin. Tá er væntandi, at trýstið er niðri á 943 hPa, og tað er sera lágt. Nógv megi er í einum slíkum lágtrýsti, og vit her í Føroyum fara at merkja vestara útryðuna tíðliga í morgin ári.
Vindurin fer at veksa úr landssynningi-suðuri – úr 10 til 15 m/s klokkan 4 (umleið) upp í 15 til 20 m/s klokkan 8. Eitt sindur meira vindur vestanfyri enn eystanfyri.
Eitt brúgvalag fylgir við vindinum – ella er tað øvugt – men tað er væntandi yvir oyggjunum nakað út á morgunin – tá veksur vindurin enn eitt vet, upp í 20 til 25 m/s, mest í sunnara parti av landinum.
Úr áðurnevnda brúgvalagi fer at koma vátakavi og/ella kavi. Fyri og eftir hetta brúgvalagið er ælaveður.
Út á seinnapartin fer at minka – um nátturðatíð er komið niður í 13 til 18 m/s. Hósnáttina minkar enn eitt sindur.
Ættin allan morgin verður landsynningur-sunnan.


text:
Nr. 40 5. apríl 2017
Kunngerð frá Sjóvinnustýrinum um byggikrøv og útgerðarkrøv o.a. til ferðamannaskip í innanoyggjasigling 1)
(Fráboðan D)
Við heimild í § 2, stk. 2, §§ 7-11 og 14, § 15, stk. 2, § 18, stk. 2 og 3 og § 49, stk. 2 í løgtingslóg nr. 165 frá 21. desember 2001 um trygd á sjónum, sum broytt við løgtingslóg nr. 71 frá 30. mai 2011, løgtingslóg nr. 61 frá 17. mai 2013 og løgtingslóg nr. 122 frá 15. desember 2014, verður ásett:
§ 1. Samsvarandi ásetingunum í kap. D I, reglu 1 í skjali 1, er henda kunngerð galdandi fyri ferðamannaskip og skjóttgangandi ferðamannaskip, High Speed Crafts, í innanoyggja sigling uttan mun til, hvørjum flaggi skipið siglir undir.
Stk. 2. Tær higartil galdandi reglurnar fyri ferðamannaskip og skjóttgangandi ferðamannaskip í innanoyggja sigling eru tó framvegis galdandi fyri verandi skip uttan so, at annað verður ásett í hesi kunngerð.
§ 2. Øll ferðamannaskip í innanoyggja sigling skulu góðkennast av Sjóvinnustýrinum, áðrenn tey annaðhvørt sum nýbygd ella innflutt úr útlandinum fara í sigling. Sjóvinnustýrið kann sum treyt fyri góðkenningini krevja, at ferðamannaskipið hevur eitt trygdarstøði samsvarandi galdandi reglum.
§ 3. Nærri teknisku ásetingarnar um byggikrøv og útgerð o.a. eru at finna í skjali 2 og 3. Harumframt inniheldur skjal 3 nærri reglur um ferðamannaskip undir 15 metrar, bygd úr trevjuglasi.
§ 4. Eitt eintak av hesi kunngerð skal altíð vera til staðar umborð á skipum, 15 metrar og longri, ið eru fevnd av kunngerðini. Hetta kravið kann tó eisini lúkast við at hava elektroniska atgongd til hesa kunngerð umborð.
§ 5. Brot á ásetingarnar í hesi kunngerð verða revsað við sekt ella fongsul í upp til 2 ár.
Stk. 2. Feløg og aðrir løgfrøðiligir persónar verða revsaðir sambært reglunum í kapittul 5 í revsilógini.
§ 6. Henda kunngerð kemur í gildi dagin eftir, at hon er kunngjørd.
Stk. 2. Uttan so, at annað er ásett í hesi kunngerð, eru byggikrøvini sbrt. higartil galdandi reglum framvegis galdandi fyri verandi ferðamannaskip í innanoyggja sigling.
Stk. 3. Loyvisbrøv við tilhoyrandi samsvarsskjali, parti 1 og parti 2, ið eru útskrivað sbrt. reglu 5, kap. XIII í skjali 2, varðveita sítt gildi, til freistin at fremja endurnýggjanar sýn er gingin út.
Sjóvinnustýrið, 5. apríl 2017
Hans Johannes á Brúgv (sign.)
/ Gunnvá S. á Lofti (sign.)
1) Fylgiskjølini eru ikki løgd út á logir.fo, men eru at finna í Kunngerðablaðnum, sí vinstra bredda á logir.fo, og á Regluportalinum hjá Sjóvinnustýrinum.


text:
Ingi Samuelsen
11.10.2016 - 15:06
Ítróttur > Ítróttur > Fótbóltur
Føroyski landsliðsleikarin, Brandur Hendriksson, hevur nú ein færri at kappast við í royndini at vinna sær pláss á besta superligaliðnum hjá Randers FC.
Danskir miðlar skriva í dag, at íslendski venjarin hjá Randers, Ólafur Kristjánsson, hevur tikið avgerð um at koyra suðurafrikanska landsliðsspælaran, Mandla Masango, úr superligahópinum og lata hann venja við ungdómshópinum.
- Masango hevur ikki víst áhuga í at vera við í hópinum. Samstarvið hevur ikki riggað henda seinasta mánaðin, sigur ítróttastjórin Ole Nielsen við heimasíðuna hjá Randers FC.
Talan var um, at suðurafrikanski miðvallaleikarin skuldi skifta til annað superligafelag, AaB, men hesin handilin gjørdist av ongum. Hatta var eisini helst orsøkin til, at hann ikki møtti til venjing til tíðina eftir summarstøðgin, og sambært leiðsluni hevur hann síðan ikki víst áhuga fyri felagnum.
Mandla Masango hevur sáttmála við Randers fram til summarið 2018. Hann er skrásettur fyri 13 dystir við suðurafrikanska landsliðnum.
Um hetta fær ávirkan á støðuna hjá føroyska miðvallaleikaranum í Randers, Brand Hendriksson, er óvist. Eftir at Brandur kom til Randers, hevur hann bert spælt tveir dystir á besta liðnum.
Brandur Hendriksson í dysti fyri Føroyar í gjárkvøldið


text:
VÆLKOMIN í Hebron
Vit ynskja:
- at øll skulu kenna seg væl - bæði smá og stór, ung og gomul
- at vísa fólki vegin, sannleikan og lívið sum er Jesus
- at hjálpa fólki at mennast í trúnni á Jesus
Vit ynskja at náa hesum málum við at hava møtir og tiltøk, har boðskapurin um Jesus verður framborðin, bæði í talu og sangi.
Vit ynskja at leggja dent á kveikjandi prát og samveru, góðan tónleik og lovsong og á sunna læru úr Bíbliuni.
Vit ynskja eisini at leggja dent á felags uppbygging við t.d. at møtast í húsbólkum go verða til tænastu fyri okkara medmenniskju, bæði kristin eins væl og ikki-kristin.
Í faldaranum um Hebron er meira kunning um virksemi í samkomuni.


text:
23. juni 2013 - Markus
Claire Boucher ella Grimes er ein 25 ára gomul kanadisk songkvinna. Tónleikur hennara er ikki lættur at lýsa og inniheldur ein sjáldsaman dám, sum summi hava sagt minnir um tónleikin hjá Björk og Enya. Grimes nýtir sum oftast klaver og synthesizer, og eitt serligt eyðkenni man vera, at hon ofta nýtir fleiri løg av røddum (nakrir sangir innihalda yvir 50 løg), og hetta skapar eitt yvirjarðligt ljóð. Seinasta fløgan eitur Visions, ið kom út í fjør. Kendastu sangir hennara munnu vera Genesis og Oblivion. Hoyr sangin Genesis niðanfyri og síggj videolagið, ið fylgir við.


text:
Hanus Samró
16.06.2017 - 22:51
Mentan > Mentan > Miðlar & fólk
24 ára gamla havnardaman, Katrina Maria Christiansen, ið er ein íðin Manchester United fjeppari, er øgiliga virkin á Instagram. Hon hevur ikki færri enn 18.000 fylgjarar.
Seinastu tíðina hevur hon arbeitt miðvíst við at fáa fleiri fylgjarar. Um tú hevur nóg nógvar fylgjarar, er tað møguligt at liva av tí. Og tað gongur væl, sigur hon.
- Tað gongur ordiliga væl. Nógv betur enn eg nakrantíð hevdi vænta. Sum nú er, havi eg meira enn 18.000 fylgjarar, og tað bara veksur fyri hvønn dag, sigur Katrina Maria.
Les eisini: Katrina Maria úr Havn er sprundið í M! hendan mánaðin
Nógvir føroyingar hava og brúka Instagram í gerandisdegnum, men tað er meira fyri tað sosiala. Hvussu fær tú brúkarar?
- Sum so geri eg ikki so nógv annað, enn at leggja nýggjar myndir út so ofta sum gjørligt. Men ofta verða mínar myndir deildar víðari á aðrsr Instagramsíður, sum so ger, at eg fái nýggjar fylgjarar. Eg, tað er umráðandi, um man vil hava nógvar fylgjarar, at man fær sær eitt ''tema'' á sínum profili. Eg eri eg sjálv stórur Manchester fjeppari, tí er mítt tema Manchester United.
Katrina Maria hevði væl kunnu hugsa sær at verði professionell, men tað krevur hart arbeiði, og nógvar fylgjarar.
- Sjálvt um eg havi nógvar fylgjarar, sum eri øgiliga aktivir at viðmerkja, og dámað nógv av tí, eg leggi út, vil eg ikki kalla meg professionella, tað er meir ein hobby.
Tú kanst fylgja Katrinu Mariu Christiansen her
Mynd: Instagram
(Mynd: Mannfólkablaðið M!)


text:
Talan er um eitt royndarstarv til 31. desember 2017. Nám er stovnur undir Mentamálaráðnum. Nám veitir skúlaverkinum ymiskar tænastur sum útlán av skúlatilfari, skeið, Snar, Office365 og gevur út undirvísingartilfar. Ráðgevin verður bæði partur av útgávutoyminum og KT-toyminum. Talan er um fjølbroytt og áhugavert starv í Námi, við møguleikum fyri fakligari og persónligari menning. Starvið vendir sær fyrst og framst móti fólkaskúlanum í royndartíðini. Tann, ið settur verður, fer at hava stóra ávirkan á innihaldið og ráðleggingina í starvinum.
Arbeiðsøkið fevnir um:
• Ráðgeva skúlunum í kt-didaktiskum spurningum viðvíkjandi O365
• Ráðgeva skúlunum og hjálpa við at verkseta iBøkur, ið Nám gevur út
• Skipa fyri skeiðum og hava tætt samband og samstarv við skúlarnar
• Verða við at menna kt-námsfrøðiliga partin í útgávunum hjá Námi
Vit leita eftir einum persóni, ið hevur:
• Útbúgving sum fólkaskúlalærari ella samsvarandi
• Góðan kunnleika iBøkur ella líknandi skipanir
• Góðan teldukunnleika og kunnleika til mál – serliga føroyskt, men eisini norðurlendskt og enskt.
• Góð samstarvsevni og førleika at arbeiða sjálvstøðugt.
• Kann vísa á royndir við at verkseta KT í skúlaverkinum
Umsøkjarar, ið hava serliga viðkomandi eftirútbúgving t.d. innan kt og læring, viðkomandi kt-didaktiskar royndir ella hava royndir í verkætlanarleiðslu og verkætlanarstýring hava fyrimun.
Setanarviðurskifti
Vit bjóða eitt sera spennandi og avbjóðandi starv við nøkrum bundum uppgávum, ið skulu avgreiðast innan settar tíðar og fakkarmar. Harafturat skal tann í settur verður vera við til at mynda starvið og starvsinnihaldið. Starvið verður sett sambært sáttmála millum Fíggjarmálaráðið og avvarðandi fakfelag. Starvið er at rokna sum royndarstarv og er í fyrstu atløgu tíðaravmarkað
Umsóknir og samband
Nærri fæst at vita um starvið við at venda sær til Regin Marnersson, stjóra í Námi á tel. 555 150 ella teldupost reginm@nam.fo. Umsókn -merkt ráðgevi- saman við avriti av prógvum, CV og møguligum ummælum skal vera okkum í hendi í seinasta lagi tann 31. mai 2017 og skal sendast við telduposti til Regin Marnersson, stjóra, á reginm@nam.fo.


text:
Sólin rísur yvir Nólsoynna. Tað er fríggjadagur og trivnaðartoymið bjóðar morgunmat á arbeiðsplássinum. Lis, Hendrik og Maria hava lagt til rættis eina samansjóðandi útferð inn í Eysturoynna. Soleiðis siga tey, inn í Eysturoynna. Og frá morgunstundini er veðrið til vildar.
Døggin perlar í órørda morgungrasinum, meðan nýggja ímyndin av ótamdari kapitalismu osar og minnir okkum á, at alt eigur ein loynikrók, eisini tangaskip í fullum dagsljósi fyri øllum køksvindeygum mitt á fjørðinum. Náttúra og ónáttúra. Eitt spennandi myndaevni, sum tó gerst nakað leiðiligt at síggja hvønn dag.
Bussurin, sum skal koyra okkum inn í Eysturoynna, er komin. Í Sundalagnum skiftir veðrið, og á brúnni um Streymin er tað sum um vit koyra inn í eitt annað land, har ljósið stríðist við myrkrið, sum í einum Kingosálmi.
Millum Fjarða er oysandi regn.
Eins bráddliga slítir í, og við Toftavtan, har vit steðga, er morgunsólin aftur frammi.
Grannakomunurnar fóru í 2008 undir at gera gøtur við Toftavatn. Fyri trimum árum síðani fingu Nes og Runavíkar kommunur fyrstu virðisløn í einum umhvørvisátaki fyri gøtuna av Svangaskarði til Løkin. Henda fríggjadag er klokkan 10 og vit møta lokala læknanum, pápa Una í Útvarpinum, og fleiri ungum gentum við barnavogni. Fólk hava veruliga tikið gøtuna til sín. Og tað er ikki uttan orsøk. Eitt hanagleiv frá koyrivegnum og eini røð av kommunalum tænastubygningum, ert tú mitt í haganum. Ikki bara balsam fyri sálina, men eisini stuttlig staðarnøvn sum Stovugólvið og Bukkabløðini.
Her er tjúkt av lyngi, mosa og skónum, og fuglafrøðingar plaga at siga frá ríkum fuglalívi. Men í dag sá eg ongan fugl. Ikki ein. Kanska óttast teir, hvar undirsjóðarunnilin fer at koma upp í hesum fagra haga.
Ein minnissteinur og standmynd eru reist til minnis um teir tríggjar Toftadreingirnar, sum druknaðu á vatninum í 1964. Við eini QR-kotu, sum er sett á steinin, verða vit mint á samfelagið, sum knýtir okkum øll saman.
Í Bókabúðini í vælskipaðu handilsgøtuni stendur Sigmundur Hammer við tveimum av mest seldu føroysku bókunum, Bót og biti hjá Jóan Paula Joensen og hin nýggja Seyður og seyðahald hjá Ólavi Schneider. Aftanfyri síggjast heimskortið og Føroyakortið hjá Námi.
Longur út, har gøtunøvnini fram við Heiðavegnum, innan hann skiftir navn til Glyvraveg, eru Høgabólsvegur og Kongshavn niðri við bryggjukantin hjá Tobba, har er handilin hjá Dianu, konu starvsfelagan Hendrik. Í 1990 hevði Diana handil í Lamba, so á Heiðavegi 5, og nú í hesum hølum á Høgabóli, har Thomas Dam Búnýti var fyrr. - Vit hava blondustoff til pen klæði, sigur Diana og vísur mær sprøkluta boltin til vinstru. - Men so hava vit eisini alt toy til føroysk klæði, sum Mýrifípan hevur vovið. Á niðaru myndin sæst Diana saman við Oddvør Petersen og Oddvør Jacobsen, sum starvast í ítrivshandlinum, ið eisini selur fløgg og vimplar.


text: Í dag varð kunngjørt hvørjir filmar og hvørji filmsfólk eru í uppskoti at fáa Oscarvirðislønir, sum á 85. sinni verða latnar í ár. Tveir norðurlendskir filmar eru við í kappingini at gerast besti útlendski spælifilmur. Teir eru norski Kon-Tiki, sum Joachim Rønning og Espen Sandberg hava leikstjórnað, og hin danski En kongelig affære, sum Nicolaj Arcel hevur leikstjórnað. Svenski heimildarfilmurin Searching for Sugarman (Malik Bendjelloul) er skotin upp at verða besti altjóða heimildarfilmur í spælifilmslongd. Tveir teir síðstu hava longu verið vístir í Havnar Bio og 4. apríl vísa tey Kon-Tiki. Fleiri aðrir áhugaverdir filmar hava verið í heimliga biografinum, og fleiri eru ávegis, fyrst og fremst Lincoln hjá stóra amerikanska filmpedagoginum Steven Spielberg, sum í tólv førum er skotin upp, og sum eg vænti fær fleiri enn ein Oscar. Og so er tað Django Unchained hjá harðskapsestetikaranum Quentin Tarantino, sum í fimm førum er skotin upp, men sum eg giti ongan Oscar fær í ár, tí fólk tykjast so troytt av harðskapi á filmi, at hin fremsti í somáta, Batmanfilmurin, Dark Knight Rises, er slettis ikki skotin upp at fáa nakað sum helst í ár. Eg havi sæð teir norðurlendsku filmarnar og vænti at amerikanska dómsnevndin fer at lata Kon-Tiki ein Oscar, tí søgan er so sára einføld og vit síggja nógvar naknar menn í nógvar dagar. Høvuðsleiklutin sum Thor Heyerdahl hevur Pål Sverre Valheim Hagen, sum vit kenna úr Buzz Aldrin, sum varð tikin í Føroyum. Tá eg avmyndaði Pål, niðanfyri, vildi hann hava at vita, um vit høvdu funnið olju í Føroyum. Sjálvur er hann úr norska oljubýnum Stavanger. Men leggur dómsnevndini seg á ein meiri vitbornan bógv, so verður tað Amour hjá eysturríkska Michael Haneke, sum vinnur í hesum bólki. Oscarvirðislønarhandani byrjar sunnudagin 24. februar og heldur á til langt út á náttina.


text:
Ingi Samuelsen
22.01.2016 - 16:10
Mentan > Tónleikur > Festivalar
Í næstu viku verður jazzur á skránni í Havn. Tá verður tann áttandi vetrarjazz festivalurin á skránni – sm vanligt seinastu viku í januar, myrkastu tíð á árinum.
Bæði føroyskur og útlendskur tónleikur er á skránni, og konsertir og framførslur verða í Norðurlandahúsinum, á Reinsarínum, á Hvonn, í Sirkus, í Kaffihúsinum, í SMS og í Havnar kirkju.
Stóra tiltakið verður í Norðurlandahúsinum hóskvøldið 28. januar tá Eivør fer at framføra verkið Kópakonuna saman við DR Bigband og DR Vokalensemblet.
Av øðrum áhugaverdum nøvnum skulu nevnast Tuesday Night Brassband úr Danmark, Sturle Dagsland úr Noregi, Shark Attack, sum er mannað bæði við norðmonnum og føroyingum, umframt Punjab, Yggdrasil og Plúmm, sum eisini hava gjørt vart við seg í seinastuni.
Leygardagin 30. januar verður sangarakonsert við Jógvan Joensen, Jensinu Olsen, Mads Matthias (úr DK) og The Højgaard Sisters.
Onnur nøvn, ið framføra á Vetrarjazz 2016 eru Blue Coat Brassband, Mathias Kapnas, Kagadim (barnajazzur), GØ, Agnar og Herluf, Khim-Zen, Balak, Hús, Katrin og Pauli, Space Invaders og Tjant.
Fríggjadagin 29. januar er stór vetrarjazz verkstova í Norðurlandahúsinum, kallað New Orleans Workshop, sum verður skipað saman við Tuesday Night Brass Band, har øll áhuga kunnu luttaka. Dagin eftir, verður ein workshop-konsert í Klingruni í Norðurlandahúsinum við tilfari frá New Orleans verkstovuni. Henda workshop-konsertin endar við einari New Orleans Street Parade úr Norðurlandahúsinum oman á Reinsaríið fyri fullum útblástri.